През отчетната 2019 година дейността на Районен съд – Кърджали се осъществяваше съгласно изискванията на Закона за съдебната власт и Правилника за администрацията в съдилищата.

Годишният отчетен доклад за 2019 година е съобразен с цялостната конституционна, законова и подзаконова нормативна уредба и е изготвен съгласно изискванията на чл. 80, ал. 1, т. 12 от ЗСВ.

**І. КАДРОВА ОБЕЗПЕЧЕНОСТ:**

**1. РЪКОВОДСТВО:**

Административен ръководител – председател на Районен съд – Кърджали е съдия Здравка Дечева-Запрянова, която встъпи в длъжност на 19.06.2019 година, след проведен конкурс и решение по протокол № 18 от 11.06.2019 година на Съдийската колегия при ВСС.

Заместник на административния ръководител – заместник –председател на Районен съд – Кърджали е съдия Валентин Спасов, който до 19.06.2019 година изпълняваше длъжността „изпълняващ функциите на административен ръководител – председател на Районен съд – Кърджали“.

**2. СЪДИИ:**

По щат съдиите в Районен съд – Кърджали са седем /включително председател и заместник-председател/, но през цялата година осъществяваха дейност шест съдии, тъй като една щатна съдийска бройка е свободна.

С решение по протокол № 40 от заседанието на СК на ВСС, проведено на 03.12.2019 година е обявена свободната щатна съдийска бройка на основание чл. 188, ал. 1 от ЗСВ във връзка с чл. 189, ал. 1 от ЗСВ и чл. 190 от ЗСВ във връзка с чл. 178, ал. 3 от ЗСВ, и е обявен на основание чл. 180 от ЗСВ конкурс по реда на чл. 189, ал. 1 и ал. 3 от ЗСВ за преместване и заемане на длъжността. В „Държавен вестник“ брой 96/06.12.2019 година е обнародвано решението на СК на ВСС за обявения конкурс.

Или, към 31.12.2019 година в Районен съд – Кърджали са заети **6 /шест/** магистратски длъжности, както следва:

* Здравка Дечева-Запрянова – административен ръководител – председател, разглеждащ наказателни дела;
* Валентин Спасов – заместник на административния ръководител – заместник –председател, разглеждащ наказателни дела;
* Вергиния Еланчева – съдия, разглеждащ наказателни дела;
* Мариана Гунчева – съдия, разглеждащ граждански дела;
* Невена Калинова-Тодорова – съдия, разглеждащ граждански дела;
* Дарина Байданова – съдия, разглеждащ граждански дела.

Всички магистрати са с ранг „съдия във ВКС и ВАС“ с изключение на съдия Вергиния Еланчева, която е с ранг „съдия в АС“. С писмо № 2107/11.12.2019 година е изпратено предложение от административния ръководител – председател на Районен съд – Кърджали до Комисията по атестирането и конкурсите при СК към ВСС за повишаване на съдия Вергиния Еланчева на място в по-горен ранг и възнаграждение, съгласно таблица № 1 на ВСС, а именно в ранг и възнаграждение „съдия във ВКС и ВАС“.

През отчетния период не са образувани наказателни производства и няма наложени наказания на съдии по реда на ЗСВ, нито такива, спрямо които е приложен чл. 327 от ЗСВ.

**3. ДЪРЖАВНИ СЪДЕБНИ ИЗПЪЛНИТЕЛИ**

В Районен съд – Кърджали има три щатни бройки за държавен съдебен изпълнител, които са заети. Ръководител на службата е държавен съдебен изпълнител Надежда Маргаритова. Другите двама държавни съдебни изпълнители са Йорданка Костова и Росица Георгиева.

**4. СЪДИИ ПО ВПИСВАНИЯТА.**

В Районен съд – Кърджали има две щатни бройки за съдия по вписванията, които са заети. Ръководител на службата е съдия по вписванията Хафизе Адем – Мустафа. Другият съдия по вписванията е Радка Колева.

**5. СЪДЕБНА АДМИНИСТРАЦИЯ.**

На основание чл. 328, ал. 1, т. 10 от КТ поради придобиване право на пенсия за осигурителен стаж и възраст е прекратен трудовият договор на Елеонора Георгиева - съдебен секретар, считано от 26.08.2019 година. След проведен конкурс, на този щат е назначена Красимира Дякова, считано от 16.09.2019 година.

На основание чл. 68а, ал. 1 от КСО е прекратен трудовият договор на Дианета Георгиева – съдебен деловодител в „Гражданско деловодство“ при Районен съд – Кърджали, поради придобиване на право на пенсия за осигурителен стаж и възраст, считано от 11.09.2019 година. На този щат е назначена Ралица Димитрова на основание чл. 68, ал. 1, т .4 от Кодекса на труда - до провеждане на конкурс, считано от 16.09.2019 година. Със заповед № 334/09.10.2019 година на административния ръководител – председател на Районен съд – Кърджали е обявен конкурс за заемане на длъжността „съдебен деловодител“, който приключи на 09.12.2019 година и с класирания на първо място кандидат Ралица Димитрова е сключено допълнително споразумение.

Считано от 16.09.2019 година по взаимно съгласие е прекратено трудовото правоотношение с Тянка Спирова – съдебен архивар при Районен съд – Кърджали, поради преместването й по нейно желание на работа в Окръжен съд – Кърджали. На тази длъжност считано от 18.09.2019 година по нейна молба е преназначена Марияна Динкова – съдебен секретар при Районен съд – Кърджали.

Със заповед № 383/18.11.2019 година административният ръководител – председател на Районен съд – Кърджали възложи изпълнението на функциите на „шофьор“ на Румен Димитров – призовкар при Районен съд – Кърджали, като е сключено допълнително споразумение за изплащане на по-високото възнаграждение и е утвърдено допълнение към длъжностната му характеристика.

Съгласно Класификатора на длъжностите в администрацията на съдилищата, към 31.12.2019 година администрацията на Районен съд – Кърджали, се състои от 28 човека по щат:

**5.1.Ръководни длъжности:**

* съдебен администратор, който изпълнява и функцията на служител по сигурността на информацията;
* главен счетоводител;
* административен секретар, който изпълнява функциите на статистик, човешки ресурси и домакин;

**5.2.Специализирана администрация**, организирана в следните служби:

* един съдебен деловодител в служба „Регистратура”;
* един съдебен деловодител в бюро „Съдимост”;
* трима съдебни деловодители в служба „Наказателно деловодство”;
* трима съдебни деловодители в служба „Гражданско деловодство”;
* осем /по щат/ съдебни секретари в служба „Съдебни секретари“, от които заети шест бройки;
* един съдебен архивар в служба „Архив“;
* двама съдебни деловодители в „Съдебно-изпълнителна служба”;
* трима призовкари в служба „Връчване на призовки и съдебни книжа“, единият от които изпълнява и функциите на „шофьор“.

**5.3.Обща администрация**:

* експертни длъжности- един системен администратор;

 - един счетоводител, който изпълнява и функциите на „касиер“;

* технически длъжности - един чистач;

Към 31.12.2019 година са налице две незаети бройки за „съдебен секретар“ или са заети 26 щатни бройки за съдебни служители.

През месец ноември 2019 година назначената комисия по атестирането на съдебните служители извърши такова, въз основа на което бяха повишени в ранг трима съдебни служители, от които единият предсрочно - от четвърти в трети ранг, а другите двама - от втори в първи ранг.

Съдебните служители в Районен съд – Кърджали се ръководят от принципите на законност, бързина, ефективност, лоялност и йерархична подчиненост, съобразно изискванията за качествено обслужване на физическите и юридическите лица, както и професионалната етика на съдебните служители. Липсват съществени пропуски в работата на отделните служби, като при осъществяване на дейността, стриктно се спазват утвърдените правила и норми.

Съотношението на броя на служителите към броя на магистратите по щат е следното:

* 28 служители/ 7 магистрати – 4;
* 28 служители/ 7 магистрати, 3 ДСИ и 2 съдии по вписванията, или общо 12 съдии – 2.33.

**6. Становище за промени в щата.**

Във връзка с направено предложение на комисия „Съдебна администрация“ към Съдийската колегия на ВСС по протокол № 6 от 09.05.2019 година, с което се предлага да не се предприемат действия за назначаване на съдебни служители на длъжностите, заети от лица, на които предстои да се пенсионират, в конкретния случай – 1 щатна бройка за длъжността „съдебен секретар“ в Районен съд – Кърджали, административният ръководител изрази писмено становище, че бройката не е необходима за нормалното функциониране на съда, но има спешна нужда от трансформацията й в „домакин и служител по защита на личните данни“ или в „съдебен помощник“.

Във връзка с предложението на комисия „Съдебна администрация“ към Съдийската колегия на ВСС е взето с решение по протокол №17 от 16.10.2019 година, с което се предлага на основание чл. 30, ал. 5, т. 8 от ЗСВ да бъде съкратена 1 /една/ свободна щатна бройка за длъжността „съдебен деловодител ИО“ в Районен съд – Кърджали. По него административният ръководител изрази становище, че в съда няма свободна незаета длъжност „съдебен деловодител“, но не възразява да бъде съкратена едната свободна бройка за съдебен секретар.

**ІІ. ДВИЖЕНИЕ НА ДЕЛАТА:**

**Справка за общия брой граждански и наказателни дела за разглеждане и свършените дела, съпоставени с данните от предходните три години:**

|  |  |  |  |
| --- | --- | --- | --- |
| **Година** | **Дела за разглеждане** | **Свършени дела** | **Съотношение на свърш.дела към разгл.дела в %** |
| 2016 | 3640 | 3355 | 92.17 % |
| 2017 | 3531 | 3223 | 91.28 % |
| 2018 | 3663 | 3318 | 90.58 % |
| 2019 | 3574 | 3160 | 88.42 % |

|  |
| --- |
|  |

Сравнителният анализ по посочените показатели за 2019 г. и за три години назад показва, че през отчетния период в Районен съд – Кърджали е налице леко увеличение на общото постъпление на делата спрямо 2017 година и намаление спрямо 2016 година и 2018 година.

Процентно намалява и съотношението на броя на свършените спрямо общия брой към разгледаните дела в сравнение с предходния тригодишен период.

Броят на образуваните съдебни производства през последните четири години, в това число и отчетния период, изобразен графично, е:

|  |
| --- |
|  |

Постъплението на гражданските дела е, както следва:

|  |  |
| --- | --- |
| **Година** | **Постъпили граждански дела** |
| 2016 | 1618 |
| 2017 | 1720 |
| 2018 | 1908 |
| 2019 | 1838 |

Наблюдава се намаление на постъплението спрямо 2018 година и повече спрямо постъпили дела за 2016 година и 2017 година.

Анализът на видовете образувани съдебни производства показва, че намалелият брой на гражданските дела се дължи най-вече на постъпилите заявления по чл.410 и чл.417 от ГПК – **876** броя през 2019 година, спрямо **1024** броя за 2018 година, спрямо **984** постъпили заявления за 2017 година, и спрямо **860** заявления за 2016 година.

Постъплението на наказателните дела е, както следва:

|  |  |
| --- | --- |
| **Година** | **Постъпили наказателни дела** |
| 2016 | 1772 |
| 2017 | 1526 |
| 2018 | 1447 |
| 2019 | 1391 |

Налице е продължаващо намаление на постъпилите наказателни дела спрямо предходните три години. Това се дължи:

* намалелия брой на постъпили АНД – **365** броя за 2019 година, спрямо **499** броя за 2018 година, спрямо **422** броя спрямо 2017 година, и **463** броя спрямо 2016 година.
* по-малък брой на постъпилите НЧХД – **18** броя за 2019 година, спрямо **36** броя за 2018 година, спрямо **24** броя за 2017 година, и **28** броя за 2016 година.
1. **Брой дела за разглеждане към 31.12.2019 година.**

Общият брой дела за разглеждане в Районен съд – Кърджали, през отчетния период е **3574** броя, от които наказателни – **1495** броя и граждански – **2079** броя**.**

През 2019 година постъпилите наказателни дела са **1391** броя, гражданските – **1838** броя, или общо **3229** броя.

 Останалите несвършени дела от предходния отчетен период са общо 345броя, от които: наказателни – 104 броя, граждански – 241 броя.

**Разгледани дела в Районен съд – Кърджали**

|  |  |  |  |
| --- | --- | --- | --- |
| **Вид дело** | **Общ брой дела****за****разглеждане** | **В т.ч. несвършени от предходния период** | **В т.ч. новообразувани** |
| **Брой** | **% от общия брой** | **Брой** | **% от общия брой** |
| Граждански дела | 2079 | 241 | 11.59 % | 1838 | 88.41 % |
| Наказателни дела | 1495 | 104 |  6.96 % | 1391 | 93.04 % |
| Общо: | 3574 | 345 | 9.65 % | 3229 | 90.35 % |

Процентното съотношение новообразуваните дела по години спрямо общия брой дела за разглеждане е:

|  |  |  |  |
| --- | --- | --- | --- |
| **Година** | **Общ брой дела** | **Наказателни дела** | **Граждански дела** |
| 2016 | 93.13 % | 94.96 % | 91.21 % |
| 2017 | 91.93 % | 91.10 % | 92.67 % |
| 2018 | 91.59 % | 92.46 % | 90.94 % |
| 2019 | 90.35 % | 93.04 % | 88.41 % |

Изложеното обосновава извод за намаляване процента на постъпилите граждански дела и общият брой постъпили дела спрямо несвършените от предходния период за предните три години и леко покачване на процента на постъпилите наказателни дела спрямо несвършените от предходния период спрямо 2018 година и 2017 година и по-малък процент в сравнение с 2016 година.

1. **Брой свършени дела в края на 2019 година.**

През 2019 година общо свършените наказателни дела са 1392 броя, граждански дела – 1768 броя, или общо – 3160 броя.

От тях, приключили в срок до 3 месеца, са общо 2928 броя дела, от които наказателнидела – 1307 броя и граждански дела – 1621 броя.

Несвършените дела в края на отчетния период са 414 броя, от които наказателни - 103 броя, граждански - 311 броя.

 Горното е отразено в следната таблица:

|  |  |  |  |
| --- | --- | --- | --- |
| **Вид дело** | **Общ брой свършени дела** | **Свършени в тримесечен срок дела** | **Останали несвършени в края на отчетния период** |
| **Брой** | **% от общия брой разгл.****дела** | **Брой** | **% от свършените дела** | **Брой** | **% от общия брой разгл.дела** |
| Граждански дела | 1768 | 85.04 % | 1621 | 91.68 % | 311 |  14.96 % |
| Наказателни дела | 1392 |  93.11 % | 1307 | 93.89 % | 103 |  6.89 % |
| Общо: | 3160 | 88.42 % | 2928 | 92.66 % | 414 |  11.58 % |

1. **Брой на решените дела по същество по видове.**

През 2019 година са решени по същество със съдебен акт общо 2688 броя дела, които по видове се разпределят, както следва:

* наказателни дела – 1181 броя;
* граждански дела – 1507 броя.

**III. СТРУКТУРА НА ПОСТЪПЛЕНИЕТО НА ГРАЖДАНСКИ ДЕЛА ПО ВИДОВЕ:**

Анализ на постъпленията на гражданските дела през 2019 година и съпоставка с данните от предходните три години:

|  |  |  |
| --- | --- | --- |
| **Година** | **Постъпили дела**  | **Висящи дела към 31.12.2019 г.** |
| 2016 | 1618 | 136 |
| 2017 | 1720 | 190 |
| 2018 | 1908 | 241 |
| 2019 | 1838 | 311 |

|  |
| --- |
|  |

**1.Искове по СК, в т.ч. за развод и недействителност на брака, за развод по взаимно съгласие, издръжка и изменение на издръжка, ЗЗДН, ЗЛС, ЗЗДет, ЗБЖИРБ и други.**

През отчетния период са постъпили и образувани общо 327 броя дела /в т.ч. и 3 дела, продължаващи под същия номер и 1 дело, получено по подсъдност/. Несвършените от предходния период са 73 броя, или общо през отчетния период са разгледани 400 броя, като останалите несвършени дела в края на отчетния период са 65 броя. От общо свършените дела 335 броя, 23 броя са прекратени по спогодба, а 54 броя са прекратени по други причини.

**2.Облигационни искове*.*** През отчетния период са постъпили и образувани общо 98 броя дела /в.т.ч. 11 броя, постъпили по подсъдност/. Несвършените от предходен период са 49 броя, или общо през отчетния период са разгледани 147 броя дела. От тях свършени дела са 91 броя, като останалите несвършени дела в края на отчетния период са 56 броя. От общо свършените дела, 1 дело е прекратено поради постигната спогодба, а 27 броя са прекратени по други причини.

**3.Вещни искове.** През отчетния период са постъпили и образувани общо 23 броя дела, като несвършените от предходен период са 9 броя дела, или общо през отчетния период са разгледани 32 броя дела. От тях, свършени дела са 15 броя, като останалите несвършени дела в края на отчетния период са 17 броя. От общо свършените дела, 6 броя са прекратени по други причини.

**4.Делби и искове по ЗН.** През отчетния период са постъпили и образувани общо 24 броя дела, като несвършените от предходен период са 21 броя, или общо през отчетния период са разгледани 45 броя дела. От тях, свършени дела са 23 броя, като останалите несвършени дела в края на отчетния период са 22 броя. От общо свършените дела, 4 броя дела са прекратени по спогодба, а 3 броя дела са прекратени по други причини.

**5.Установителни искове.** През отчетния период са постъпили и образувани общо 97 броя дела /в т.ч. и едно дело, продължаващо под същия номер и 6 дела, постъпили по подсъдност/, като несвършените от предходен период са 66 броя, или общо 163 броя дела. От тях, свършени са 117 броя дела, от които 2 дела са прекратени по спогодба, а 13 броя дела са прекратени по други причини. Останалите несвършени дела в края на отчетния период са 46 дела.

**6.Искове по КТ, в това число обезщетение по чл.200 от КТ, за отмяна на уволнение и други.** През отчетния период са постъпили и образувани общо 101 броя дела, като несвършените от предходния отчетен период са 15 броя, или общо 116 броя. От тях, свършените дела са 17 броя, като останалите несвършени дела в края на отчетния период са 99 броя. От общо свършените дела, 5 броя дела са прекратени по други причини.

**Забележка:** Тук следва да се отбележи обстоятелството, че големият брой висящи дела в края на периода се дължи на факта, че от общо образуваните през годината 101 броя дела, 86 броя са постъпили в периода 01.11.-31.12.2019 година.

**7.Административни производства**. През отчетния период са постъпили и образувани 3 броя дела, като 2 от тях са постъпили по подсъдност. Няма несвършени от предходния период, или общо през отчетния период са разгледани 3 броя дела, които са несвършени към края на периода.

**8.Обезпечения*.*** През отчетния период са постъпили 5 броя дела, като няма несвършени от предходния период. От тях са свършени 5 броя дела, от които 1 дело е прекратено по други причини.

**9.Частни производства*.*** През отчетния период са образувани 267 броя дела, като 4 броя от тях са постъпили по подсъдност. Три броя дела са останали несвършени от предходния период, или общо са разгледани 270 броя дела. От тях, свършени са 269 броя дела, като 22 броя са прекратени по други причини. Останало е 1 несвършено дело в края на отчетния период.

**10.Частни производства – заповедни производства*.*** През отчетния период са постъпили и образувани общо 874 броя дела /в т.ч. и 2 дела, продължаващи под същия номер, и 51 броя са постъпили по подсъдност/. От предходния период има 2 несвършени дела, или общо 876 броя дела. От тях са свършени 874 броя, в т.ч. 80 броя дела са прекратени по други причини. В края на периода са останали 2 несвършени дела.

**11.Частни производства – регламенти.** През отчетния период са постъпили 19 броя дела, като има 2 броя несвършени от предходния период, или общо през отчетния период са разгледани 21 броя дела. От тях са свършени 1 брой дело и 20 броя са прекратени по други причини, като няма останали несвършени дела в края на отчетния период.

**12.Други граждански дела.**През отчетния период има 1 брой несвършено дело. Няма постъпили дела. Свършено е 1 брой дело. Няма останали несвършени дела.

От горното могат да се направят следните изводи:

- при исковете по СК е налице тенденция към намаляване на делата спрямо предходните три години – **327** броя за 2019 година, спрямо **356** броя за 2018 година, спрямо **350** броя за 2017 година, и **342** броя за 2016 година;

- при облигационните искове – с **98** броя за 2019 година се запазва постъплението спрямо 2018 година, което е било от **99** броя, в повече спрямо **66** броя за 2017, но по-малко спрямо **101** броя новопостъпили дела за 2016 година;

- при вещните искове също се наблюдава увеличение на делата – **23** броя за 2019 година, спрямо **13** броя за 2018 година, спрямо **15** новопостъпили дела за 2017 година, и колкото през 2016 година - **23** броя новопостъпили дела;

- при делбите се забелязва увеличение – **24** броя за 2019 година, спрямо **15** броя за 2018 година, спрямо **21** броя новопостъпили дела за 2017 година, и спрямо **17** броя дела за 2016 година;

- при установителните искове – **97** броя, където се забелязва чувствително намаление на новопостъпилите дела спрямо 2018 година – **140** броя, повече спрямо 2017 година, когато са постъпили **66** броя, и доста повече от 2016 година, когато са постъпили **29** броя;

- при исковете по КТ има чувствително увеличение – **101** постъпили дела за 2019 година, спрямо **32** дела за 2018 година, спрямо **21** новопостъпили дела за 2017 година, и спрямо **26** броя дела за 2016 година;

- при делата от административен характер се запазва тенденцията на постъпление от предходните години, а именно **3** броя за 2019 година, **3** броя за 2018 година, **3** дела за 2017 година, и **5** броя дела за 2016 година.

- при обезпеченията е налице намаление – **5** броя дела за 2019 година, спрямо **14** броя постъпили дела за 2018 година, спрямо **8** броя за 2017 година, и с едно дело повече спрямо 2016 година, когато са постъпили **4** броя дела;

- при частните производства също се наблюдава значително увеличение: **267** броя за 2019 година, спрямо **194** броя постъпили дела за 2018 година, спрямо **170** броя за 2017 година, и **170** броя за 2016 година;

- при делата по чл.410 и чл.417 от ГПК се отчита намаление – **874** дела за 2019 година, спрямо **1024** броя дела за 2018 година, спрямо **984** броя за 2017 година, и малко повече дела спрямо 2016 година, когато са постъпили **860** броя дела;

- при частните производства – регламенти е налице увеличение- **19** броя дела за 2019 година, спрямо **15** броя дела за 2018 година, спрямо **13** броя постъпили дела през 2017 година, и по-малко от постъпилите през 2016 година – **24** броя.

 Сравнителният анализ на движението на гражданските дела за последните четири години и приключването им в тримесечен срок е отразено в следния табличен вид:

|  |  |  |  |
| --- | --- | --- | --- |
| **Година** | **Разгледани дела** | **Свършени дела** | **Свършени дела в 3 – месечен срок в %** |
| 2016 | 1774 | 1638 | 1556 – 95,00 % |
| 2017 | 1856 | 1666 | 1563 – 93,82 % |
| 2018 | 2098 | 1857 | 1733 – 93,32 % |
| 2019 | 2079 | 1768 | 1621 – 91,68 % |

И през 2019 година се запазва процентът на показателя за срочност на свършените граждански дела в 3–месечен срок, въпреки че се забелязва тенденция към леко намаление спрямо всяка предходна година, но като цяло за Районен съд – Кърджали е устойчива тенденцията над 90% от свършените през отчетния период дела да се приключват в тримесечен срок.

**IV.БРОЙ РЕШЕНИ ГРАЖДАНСКИ ДЕЛА ПО СЪЩЕСТВО И ПРЕКРАТЕНИ ПРОИЗВОДСТВА.**

**1.Общо свършените през 2019 година граждански дела са 1768 броя.**

През 2019 година са **решени по същество** общо **1507 броя** дела, спрямо **1544 броя** граждански дела за 2018 година, спрямо **1459 броя** граждански дела за 2017 година, спрямо **1380 броя** за през 2016 година.

През 2019 година са **прекратени** общо **261 броя** граждански дела, спрямо **313 броя** граждански дела за 2018 година, спрямо **207 броя** граждански делаза 2017 година**,** **258 броя** - през 2016 година.

**2.Решени по същество и прекратени граждански дела.**

|  |  |  |
| --- | --- | --- |
| **Година** | **Брой граждански дела,****решени по същество**  | **Брой граждански дела,****прекратени** |
| 2016 | 1380 | 258 |
| 2017 | 1459 | 207 |
| 2018 | 1544 | 313 |
| 2019 | 1507 | 261 |

При съпоставка с решените през предходните три години граждански дела се отчита увеличение на броя им спрямо 2016 година и 2017 година и леко намаление спрямо 2018 година.

При съпоставка с прекратените през предходните три години граждански дела също се отчита увеличение на техния брой спрямо 2016 година и 2017 година и леко намаление спрямо 2018 година.

Обобщеният анализ на причините за прекратяване на съдебните производства по граждански дела показва, че те се свеждат основно до следното:

- прекратени поради неотстраняване на нередовност на искова молба /чл. 129 ГПК/;

- прекратени поради постигане на съдебна спогодба между страните /чл. 234 ГПК/;

- прекратени брачни дела по чл. 50 СК, поради неявяване на молителите в съдебно заседание, и при развод по исков ред по чл. 49 СК - поради неявяване на ищеца без уважителна причина / чл. 330, ал. 2 от ГПК и чл. 321, ал.1 от ГПК/;

- прекратени поради непоискано възобновяване в 6-месечния срок, съгл. чл. 231 ГПК, след като са били спрени по чл. 229, ал. 1 , т. 1 от ГПК;

- прекратени поради недопустимост на иска;

- прекратени и изпратени за разглеждане на компетентния съд или прекратени и изпратени по подсъдност в друг съд.

Отлагането на гражданските дела се дължи най-вече на обективни причини: допълнителни искания по доказателствата, оспорване на съдебни експертизи, неизготвени в срок експертни заключения, липсата или ограничен брой на вещи лица в определени области – медицина, геодезия и картография, архитектура, компютърни специалисти, неявяване на свидетели, представяне на болнични листове от страните по делата.

**3.Справка за дейността на съдиите, разглеждали граждански дела през 2019 година.**

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Съдия** | **Несв. дела в началото на периода** | **Постъп.****дела /без чл.410 и чл.417 ГПК/** | **Постъп. ЧГД по чл.410 и чл.417 ГПК** | **Общо дела за разгл.** | **Свърш.****дела /без чл.410 и чл.417 ГПК/** | **Свърш. ЧГД по чл.410 и чл.417 ГПК** | **Общо свърш. и****свърш. в 3-мес. срок – проц.съотношение** | **Ост.****несв.****дела** |
| З.Запрянова | - | - | 1 | 1 | - | 1 | 1-1-100% | - |
| Д.Байданова | 80 | 337 | 292 | 709 | 319 | 291 | 610-567-92.95 % | 99 |
| М.Гунчева | 102 | 331 | 293 | 726 | 313 | 294 | 607-536- 88.30 % | 119 |
| Н.Калинова | 59 | 296 | 288 | 643 | 262 | 288 | 550-517-94 % | 93 |

Съгласно взето решение по протокол от Общо събрание на съдиите от 01.11.2016 година и заповед №373/27.12.2016 година на административния ръководител на Районен съд – Кърджали считано от 02.01.2017 година е въведена пълна специализация в съдебните състави, като гражданските дела, в т.ч. заявленията по чл. 410 и чл. 417 от ГПК, както и такива, постъпили по дежурство, се разглеждат само от съдии от гражданските състави.

**4.** **Обжалвани граждански дела.**

През 2019 година са обжалвани:

- граждански дела – 115 броя. За същия период са върнати 106 дела, от които потвърдени – 68 броя, отменени – 12 броя, изменени – 26 броя.

- частни граждански дела – 6 броя. За същия период са върнати 7 дела, от които потвърдени – 5 броя, отменени – 2 броя.

В таблицата по-долу са отразени резултатите на съдиите, разглеждали граждански дела, по отношение на обжалваните съдебни актове след инстанционна проверка:

|  |  |  |  |  |
| --- | --- | --- | --- | --- |
| **Съдия** | **Общ брой****обжалвани дела през 2019 г.** | **Потвърдени** | **Отменени** | **Изменени** |
| А.Момчилов | 3 | 4 | - | 6 |
| В.Еланчева | 1 | 1 | - | - |
| Д.Байданова | 41 | 26 | 7 | 4 |
| М.Гунчева | 40 | 21 | 7 | 7 |
| Н.Калинова | 36 | 21 | - | 9 |
| **ОБЩО:** | **121** | **73** | **14** | **26** |

***\* Забележка:*** *Отчетът включва данни за всички обжалвани през периода дела /част от които към датата на изготвянето му се намират във въззивна и касационна инстанции и не са приключили с влязъл в сила съдебен акт/, както и за всички върнати през периода дела /част от които са образувани и обжалвани през предходни периоди/.*

През 2019 година са обжалвани 121 съдебни акта, постановени по граждански дела, което представлява 6.84 % от общия брой постановени съдебни актове по свършени 1768 броя граждански дела.

*За сравнение*:

* + През 2018 година са обжалвани 120 съдебни акта, постановени по граждански дела, което представлява 6.46 % от общия брой постановени съдебни актове по 1857 броя свършени граждански дела.
	+ през 2017 година са обжалвани 105 съдебни акта, постановени по граждански дела, което представлява 6.30% от общия брой постановени съдебни актове по 1666 броя свършени граждански дела.
	+ през 2016 година са обжалвани 107 съдебни акта, което представлява 6.53 % от общия брой постановени съдебни актове по 1638 броя свършени граждански дела.

Високият процент на потвърдените съдебни актове, както и сравнително малкият брой обжалвани съдебни актове, налагат извод за много доброто ниво на дейността на съдиите в Районен съд – Кърджали.

Причините за отмяната на постановените първоинстанционни решения и определения най-често се свеждат до допуснати нарушения на материалния и процесуалния закон, както и до представяне на нови доказателства пред въззивната инстанция.

Съдиите, разглеждащи граждански дела в Районен съд – Кърджали, притежават задълбочени познания в областта на действащото законодателство, като при постановяване на съдебните актове, се произнасят аргументирано, с изчерпателно обсъждане на доводите на страните и в съответствие с изискванията на закона. С незначителни изключения, се придържат към установените стандарти за предварителната подготовка на делата, спазването на процесуалните срокове за насрочването, разглеждането и решаването на делата в разумни срокове.

**V.СТРУКТУРА НА ПОСТЪПЛЕНИЕТО НА НАКАЗАТЕЛНИ ДЕЛА ПО ВИДОВЕ:**

Анализ на постъпленията на наказателните дела през 2019 г. и съпоставка с данните от предходните три години:

|  |  |  |
| --- | --- | --- |
| **Година** | **Постъпили дела** | **Висящи от предходен период** |
| 2016 | 1772 | 149 |
| 2017 | 1526 | 118 |
| 2018 | 1447 | 104 |
| 2019 | 1391 | 104 |

|  |
| --- |
|  |

Данните от двете таблици показват продължаващо намаление на постъплението на наказателни дела спрямо предходните три години.

Налице е тенденция към намаление на наказателните производства по делата от общ характер през последните години:

|  |  |
| --- | --- |
| **Година** | **Постъпили НОХ дела** |
| 2016 | 257 |
| 2017 | 247 |
| 2018 | 263 |
| 2019 | 244 |

При делата от административно-наказателен характер също има значително намаление на постъпилите дела:

|  |  |
| --- | --- |
| **Година** | **Постъпили АНД дела** |
| 2016 | 463 |
| 2017 | 422 |
| 2018 | 499 |
| 2019 | 365 |

При делата от наказателно-частен характер също се наблюдава намаление:

|  |  |
| --- | --- |
| **Година** | **Постъпили НЧХ дела** |
| 2016 | 28 |
| 2017 | 24 |
| 2018 | 36 |
| 2019 | 18 |

При делата по чл. 78а от НК се наблюдава запазване на броя на новопостъпилите дела спрямо 2018 година, намаление спрямо 2017 година и увеличение спрямо 2016 година:

|  |  |
| --- | --- |
| **Година** | **Постъпили АНД по чл.78а от НК** |
| 2016 | 50 |
| 2017 | 79 |
| 2018 | 64 |
| 2019 | 64 |

При частните наказателни дела се наблюдава леко увеличение на постъпилите дела спрямо 2018 година и по-малък брой спрямо 2017 и 2016 година:

|  |  |
| --- | --- |
| **Година** | **Постъпили ЧНД /без разпити пред съдия/** |
| 2016 | 974 |
| 2017 | 671 |
| 2018 | 545 |
| 2019 | 591 |

При разпитите пред съдия е налице повече от двойно увеличение на новопостъпилите дела спрямо 2018 година и по-голям брой спрямо 2017 и 2016 година, както следва:

|  |  |
| --- | --- |
| **Година** | **Разпити пред съдия** |
| 2016 | 91 |
| 2017 | 83 |
| 2018 | 40 |
| 2019 | 109 |

През 2019 година в Районен съд – Кърджали са били образувани и разгледани наказателни дела от общ характер по видове и брой, илюстрирани в следната таблица:

|  |  |  |  |  |
| --- | --- | --- | --- | --- |
| **Престъпления по глава от НК** | **Дела за разглеждане** | **Свършени дела** | **Съдени лица [бр]** | **Осъдени лица [бр]** |
| Несвършени от предходен период | Постъпили | Общ брой | Решени по същество | Прекратени |
| Споразумение по реда на чл. 381-384 НПК | По други причини |
| **По Глава II** | 5 | 18 | 23 | 13 | 7 | 1 | 25 | 22 |
| **По Глава III** | 1 | 5 | 6 | 3 | 2 | 1 | 6 | 4 |
| **По Глава IV** | 1 | 5 | 6 | 4 | - | 1 | 5 | 3 |
| **По Глава V** | 5 | 33 | 38 | 19 | 7 | 9 | 34 | 27 |
| **По Глава VI** | 0 | 4 | 4 | 1 | 3 | - | 4 | 4 |
| **По Глава VII** | - | - | - | - | - | - | - | - |
| **По Глава VIII** | 1 | 5 | 6 | 1 | 3 | 2 | 10 | 6 |
| **По Глава IX** | 0 | 11 | 11 | 5 | 5 | - | 10 | 10 |
| **По Глава X** | 1 | 1 | 2 | 1 | 1 | - | 3 | 3 |
| **По Глава XI** | 7 | 162 | 169 | 68 | 82 | 4 | 154 | 149 |
| **По Глава XII** | - |  |  |  |  |  |  |  |
| **По Глава XIII** | - |  |  |  |  |  |  |  |
| **По Глава XIV** | - |  |  |  |  |  |  |  |
| **Общо:** | 21 | 244 | 265 | 115 | 110 | 18 | 251 | 228 |

Видно от горната таблица и в сравнителен план спрямо предходните три години постъпленията на дела с обвинения за престъпления са, както следва:

- по глава ІІ от НК „Престъпления против личността“ – **18 броя, в сравнение за 2018 година - 13 броя, за 2017 година - 16 броя, и за 2016 година - 9 броя** – наблюдава се увеличение спрямо предходните три години;

- по Глава ІІІ „Престъпления против правата на гражданите“ – **5 броя, в сравнение за 2018 година - 4 броя, за 2017 година - 3 броя, за 2016 година- 3 броя** – налице е леко увеличение спрямо предходните три години;

- по Глава ІV от НК – „Престъпления против брака, семейството и младежта” – **5 броя, в сравнение за 2018 година** - **12 броя, за 2017 година - 4 броя, за 2016 година - 6 броя** –налице е спад спрямо предходната година и приблизително колкото през 2017 година и 2016 година;

- по Глава V от НК – „Престъпления против собствеността” – **33 броя, в сравнение за 2018 година - 39 броя, за 2017 година - 48 броя, за 2016 година - 46 броя** –продължава спада в постъплението;

- по глава VІ „Престъпления против стопанството” – **4 броя дела, в сравнение за 2018 година - 2 броя, за 2017 година - 9 броя, за 2016 година - 7 броя** –налице е леко увеличение в постъплението на делата спрямо 2018 година, и по-малко брой дела отколкото през 2017 година и 2016 година;

- по Глава VІІІ „Престъпления против дейността на държавните органи и обществени организации“ – **5 дела, в сравнение за 2018 година** - **3 броя, за 2017 година -** **8 броя, за 2016 година - 4 броя** – леко увеличение в постъплението на делата спрямо 2018 година, по-малко отколкото през 2017 година, и почти колкото през 2016 година;

- по Глава ІХ – „Документни престъпления“ – **11 броя /за 2018 година - 11 броя, за 2017 година - 16 броя, за 2016 година - 15 броя/** –налице е запазване в постъплението спрямо 2018 година и спад спрямо 2017 година и 2016 година;

- по Глава Х „Престъпления против реда и общественото спокойствие“ – **1 брой, в сравнение за 2018 година** - **5 броя, за 2017 година - 5 броя, за 2016 година - 7 броя** –налице е значително намаление спрямо предходните три години;

- по Глава ХІ от НК „Общоопасни престъпления” – **162 броя, в сравнение за 2018 година - 174 броя, за 2017 година - 138 броя, за 2016 година - 160 броя** – налице е леко намаление спрямо 2018 година, но повече отколкото през 2017 година и 2016 година.

Най-голямо е постъплението на делата по Глава ХІ от НК „Общоопасни престъпления” – **162 броя дела**, а най-малко по Глава Х „Престъпления против реда и общественото спокойствие“ – **1 брой дело.**

Изложеното до тук обосновава извода, че извършените на територията съдебния район обслужван от Районен съд – Кърджали престъпни деяния са съсредоточени в няколко вида съгласно действащото законодателство, като по някои глави от НК няма констатирани престъпления или те са изключително малко на брой.

В табличен вид данните за осъдената престъпност, включващи брой на внесените обвинителни актове, в т.ч. споразумения, постановените осъдителни присъди и осъдените, респективно оправдани лица, са следните:

| **Престъпления****по глава****от НК** | **Общ брой разгледани обвинителни актове, в т.ч. споразумения** | **Върнати дела поради допуснати процесуални нарушения** | **Осъдени****лица** | **Оправдани лица** | **Останали несвър. дела** |
| --- | --- | --- | --- | --- | --- |
| По Глава ІІ | 23 | 1 | 22 | 2 | 2 |
| По Глава ІІІ | 6 | 1 | 4 | 1 |  |
| По глава ІV | 6 | 1 | 3 | - | 1 |
| По глава V | 38 | 5 | 27 | - | 3 |
| По глава VІ | 4 | - | 4 | - | - |
| По глава VІІ | - |  | - |  |  |
| По глава VІІІ | 6 | 2 | 6 | - | - |
| По глава ІХ | 11 | - | 10 | - | 1 |
| По глава Х | 2 | -- | 3 | - | - |
| По глава ХІ | 169 | 4 | 149 | 1 | 15 |
| По глава ХІІ |  |  |  |  |  |
| По глава ХІІІ |  |  |  |  |  |
| По глава ХІV |  |  |  |  |  |
| Общо: | 265 | 14 | 228 | 4 | 22 |

През 2019 г. са постъпили и образувани 18 броя наказателни дела от частен характер, като несвършените от предходен период са били 11 броя. Общо за разглеждане наказателни дела от частен характер през отчетния период са 29 броя. От тях са свършени 27 броя дела, като в края на периода са останали несвършени 2 броя дела. От тях 6 броя са приключили с присъда, 21 броя са прекратени. От прекратените дела 7 броя са приключили със спогодба, 10 броя са прекратени поради оттегляне на тъжбата и 4 броя са прекратени по други причини. Осъдените лица по приключилите наказателни дела от частен характер са 2, като на едното лице е наложено административно наказание „глоба“, а друго е признато за виновно, но не му е наложено наказание. По шест от присъдите са оправдани осем подсъдими.

През отчетния период са постъпили и образувани 64 наказателни дела по чл. 78а от НК, като несвършените от предходния отчетен период са били 7 броя. Общо за разглеждане наказателни дела по чл.78а от НК през 2019 г. са 71 броя. От тях са свършени 62 броя дела, от които 56 са приключили с решение, а 6 дела са прекратени. В края на периода са останали несвършени 9 броя дела. Осъдените лица по приключилите дела са общо 52, а 3 лица са оправдани.

През отчетния период са постъпили общо 700 броя частни наказателни дела /в т.ч. разпити пред съдия/, като несвършените от предходния отчетен период са били 2 броя дела, или общо за разглеждане 702 броя дела. От тях общо свършени са 694 броя дела, от които със съдебен акт 663 броя и прекратени по други причини 31 броя дела. Останали несвършени в края на периода са 8 броя дела.

Постъпилите административно-наказателен характер дела са 365 броя, като несвършените от предходния период са 63 броя, или общо 428 броя. От тях общо свършени са 366 броя дела, от които със съдебен акт – 341 броя и прекратени по други причини – 25 броя. Останали несвършени в края на периода са 62 броя.

**1.Внесени обвинителни актове и постановени присъди.**

Внесените обвинителни актове и споразумения от Районна прокуратура – Кърджали, през отчетния период са 244 броя, като въз основа на тях са образувани 244 броя дела от общ характер. От предходния отчетен период са останали за разглеждане 21 броя дела, или общо 265 броя дела. От тях са свършени 243 броя, от които 115 броя са приключили с присъда, 110 броя са приключили със споразумение, 14 броя дела са прекратени и върнати на прокурора дела поради допуснати процесуални нарушения, а 4 броя дела са прекратени по други причини.

Свършените НОХД по реда на глава 24 от НПК - „Бързо производство” са 41 броя.

Свършените НОХД по реда на глава 27 от НПК – „Съкратено съдебно следствие“ са 56 броя.

Съгласно утвърдения Единен каталог на корупционните престъпления през 2019 година са били образувани 4 броя дела за извършени престъпления по чл. 202 ал.2 т.1 вр.чл. 201 вр.чл. 26 от НК, по чл. 201 от НК, и две дела с по две обвинения по чл. 310 ал. 1 във вр.чл. 309 ал. 1 от НК и по чл.316 вр.чл.309 ал.1 от НК. Три от делата са приключили с условна присъда, а производството по четвъртото е спряно поради установено тежко заболяване на подсъдимия.

**2.Относителен дял на осъдителните присъди спрямо внесените прокурорски актове по видове престъпления.**

Относителният дял на осъдителните присъди /в т.ч. споразумения по чл. 381 и сл. от НПК, имащи последици на влезли в сила присъди/ спрямо внесените прокурорски актове по видове престъпления, през 2019 година, в Районен съд – Кърджали, е както следва:

- по глава ІІ – „Престъпления против личността - убийства” – 1 брой дело за разглеждане, по които е постановена 1 брой осъдителна присъда, или 100 %;

- по глава ІІ – „Престъпления против личността – телесни повреди” – 11 броя дела за разглеждане, по които са постановени 9 броя осъдителни присъди /в т.ч. и споразумения/, или 81.82 %;

- по глава ІІ – „Други престъпления против личността” – 11 броя дела за разглеждане, по които са постановени 10 броя осъдителни присъди /в т.ч. и споразумения/, или 90.91 %;

- по глава ІІІ – „Престъпления против правата на гражданите” – 6 броя разгледани дела, по които са постановени 5 броя осъдителни присъди /в т.ч. и споразумения/, или 83.33%;

- по глава ІV – „Престъпления против брака, семейството и младежта” – 6 броя разгледани дела, по които са постановени 4 броя осъдителни присъди, или 66.67 %;

- по глава V - „Престъпления против собствеността” – 38 броя разгледани дела, по които са постановени 26 броя осъдителни присъди /в т.ч. и споразумения/, или 68.42 %;

**-** по глава VІ – „Престъпления против стопанството” – 4 броя разгледани дела, по които са постановени 4 броя осъдителни присъди /в т.ч. и споразумения/, или 100%;

- по глава VІІІ – „Престъпления против дейността на държавните органи и обществените организации“ – 6 броя разгледани дела, по които са постановени 4 броя осъдителни присъди /в т.ч. и споразумения/, или 66.67 %;

- по глава ІХ – „Документни престъпления” – 11 броя разгледани дела, по които са постановени 10 броя осъдителни присъди /в т.ч. и споразумения/, или 90.91 %;

- по глава Х – „Престъпления против реда и общественото спокойствие” – 2 броя разгледани дела, по които са постановени 2 броя осъдителни присъди /в т.ч. и споразумения/, или 100 %,

- по глава ХІ – „Общоопасни престъпления” – 169 броя разгледани дела, по които са постановени 150 броя осъдителни присъди /в т.ч. и споразумения/, или 88.76 %.

**3.Върнати дела на прокурора през 2019 година поради допуснати съществени процесуални нарушения на досъдебното производство.**

| **№ по****ред** | **ДЕЛО** | **СЪДИЯ-ДОКЛАДЧИК** | **ПРАВНО ОСНОВАНИЕ, ПРИЧИНИ** |
| --- | --- | --- | --- |
| 1. | НОХД 1350/2018 г.чл.198, ал.1 от НКчл.152, ал.1, т.1 от НК | ВалентинСпасов | Протоколно определение от 24.01.2019 г. – чл. 288, ал. 1 от НПК.Причини - в обстоятелствената част и в диспозитива на обвинителния акт са посочени факти и обстоятелства, които обуславят обективните и субективни признаци на престъплението, като същото е изписано по т. 1 на чл. 152 ал. 1 от НК, т.е. доколкото главното предназначение на обвинителния акт е да формулира обвинението е налице противоречие между изписването на същото и правната квалификация, посочена в обвинителния акт |
| 2. | НОХД 99/2019чл. 343б, ал. 2, ал. 1 от НК | ВергинияЕланчева | Разпореждане №38/22.02.2019 г. – чл. 377, ал. 1 от НПКПричини - налице е разминаване в правната квалификация на престъплението, възприета в обвинителния акт и в постановлението за привличане на обвиняем на досъдебното производство, както и несъответствие между обстоятелствена и заключителна част относно съставомерен признак на деянието. |
| 3. | НОХД 1265/2018 г.чл. 270, ал.1 във вр. чл. 20, ал. 2 вр. ал. 1 от НК | Здравка Запрянова | Протоколно определение от 23.01.2019 г. – чл. 288, ал. 1 от НПК.Причини - налице е съществено изменение на фактическата обстановка в постъпилия обвинителен акт, тъй като касае съставомерните обстоятелства относно начина на извършване на деянието, респ. с обвинителния акт подсъдимият е обвинен за нови фактически положения, които се различават съществено от предявените му такива в досъдебната фаза. |
| 4. | НОХД 1348/2018 г.чл.183, ал.1 от НК | Здравка Запрянова | Протоколно определение от 23.01.2019 г. – чл. 288, ал. 1 от НПК.Причини - налице е липса на факти в обстоятелствената част на обвинителния акт относно мястото и времето на извършване на престъплението от подсъдимия; налице е съществено изменение на фактическата обстановка в постъпилия обвинителен акт, тъй като касае съставомерните обстоятелства относно времето и начина на извършване на деянието. |
| 5. | НОХД 25/2019 г.чл.209, ал.1 от НК | ВергинияЕланчева | Протоколно определение от 19.02.2019 г. – чл. 288, ал. 1 от НПК.Причини – в обвинителния акт не се съдържа достатъчно пълно, ясно и точно описание на фактите. Налице е противоречие между обстоятелствена и заключителна част на обвинителния акт, отнасящо се до времето на извършване на престъплението. |
| 6. | НОХД 130/2019 г.чл. 195, ал. 1, чл. от 194 НК | Здравка Запрянова | Протоколно определение от 06.03.2019 г. – чл. 288, ал.1 от НПК.Причини - обвиняемият не е получил писмен превод на разбираем за него език на документите по чл. 55, ал. 4 от НПК и не му е разяснено правото да откаже писмен превод на актовете и документите по чл.395а от НПК, т.е. не знае срещу какво точно да се защитава, защото не владее български език. |
| 7. | НОХД 412/2019 г.чл. 343б, ал. 3 от НК | ЗдравкаЗапрянова | Разпореждане № 142/15.04.2019 г. – чл. 377, ал. 1 от НПКПричини - налице е несъответствие между обстоятелствената и заключителната част на обвинителния акт относно времето на извършване на деянието. |
| 8. | НОХД 178/2019 г.чл.194, ал.1, т.4, предл.първо, вр. чл.194, ал.1 от НК | ВергинияЕланчева | Протоколно определение от 09.04.2019 г. – чл. 288, ал. 1 от НПК.Причини – липсват фактите, които обуславят съставомерността на деянието и участието на обвиняемия в неговото осъществяване. |
| 9. | НОХД 165/2019 г.чл.198, ал.1, във вр. с чл.26 от НК | ВалентинСпасов | Протоколно определение от 02.05.2019 г. – чл. 288, ал. 1 от НПК.Причини – от така описаното престъпление не става ясно какви действия е извършил подсъдимият, за да могат да бъдат квалифицирани по съответния текст от закона. От друга страна съдът намира, че описаните в обвинителния акт три престъпления извършени от страна на подсъдимия са изключително пестеливо и неясно описани. |
| 10. | НОХД 384/2019 г.чл.270, ал.1 от НК | ЗдравкаЗапрянова | Протоколно определение от 29.05.2019 г. – чл.288, ал.1 от НПК.Причини - противоречие между обстоятелствената част и заключителната част на внесения в съда обвинителен акт досежно датата на извършване на деянието. |
| 11. | НОХ 639/19 г.чл.346, ал.2, т.1, т.2 и т.3 вр. ал.1 от НК | ВергинияЕланчева | Протоколно определение от 09.07.2019 г. – чл.288, ал.1 от НПК.Причини - даденото описание на обвинението е непълно, тъй като прокурорът не е посочил съставомерния елемент „противозаконно отнемане“, който задължително следва да се съдържа при това обвинение. Нарушена е императивната разпоредба на чл.221 от НПК, според която, след предявяване на постановлението за привличане на обвиняем, органът на досъдебното производство незабавно пристъпва към разпит на обвиняемия по реда на чл.138 от НПК.  |
| 12. | АНД 846/19 г.чл.316 вр.чл.308 ал.1 от НК**чл.78а от НК** | ЗдравкаЗапрянова | Разпореждане № 314/27.08.2019 г. – чл. 377, ал. 1 от НПКПричини – в изложената обстоятелствена част прокурорът не е посочил всички обстоятелства, които обуславят обективните и субективни признаци на престъплението, като липсват факти относно участието на обвиняемия в него. |
| 13. | НОХД 730/2019 г. | Здравка Запрянова | Протоколно определение от 18.09.2019 г. – чл. 288, ал. 1 от НПК. Причини - постановлението за частично прекратяване на наказателното производство от 23.11.2018г. не е връчено на едно от ощетените юридически лица. |
| 14. | АНД 1022/2019 г.чл. 354а, ал. 5 вр. ал. 3 т. 1 от НК**чл. 78а от НК** | Здравка Запрянова | Разпореждане № 380/17.10.2019 г. – чл. 377, ал. 1 от НПКПричини - обвиняемият не е получил писмен превод на разбираем за него език на документите по чл.55, ал.4 от НПК. Така също на него не му е разяснено правото да откаже писмен превод на актовете и документите по чл.395а от НПК. |
| 15. | АНД 1178/2019 г.чл. 131, ал. 1, т. 12 вр. чл. 130, ал. 1 от НК**чл. 78а НК** | Вергиния Еланчева | Разпореждане № 1387/11.11.2019 г. – чл. 377, ал. 1 от НПКПричини - прокурорът е пропуснал да посочи дали причиненото на пострадалия разстройство на здравето е извън случаите на чл. 128 и чл. 129 от НК, което обстоятелство е елемент от състава на процесното престъпление. |
| 16. | АНД 1233/2019 г.чл. 343, ал. 1, б.“а“ от НК**чл. 78а от НК** | Здравка Запрянова | Разпореждане № 1452/21.11.2019 г. – чл. 377, ал. 1 от НПКПричини – допуснато противоречие по отношение времето на извършване на деянието. |
| 17. | АНД 1203/2019 г.чл. 343, ал. 1, б.“а“ от НК**чл. 78а от НК** | ЗдравкаЗапрянова | Разпореждане № 1422/15.11.2019 г. – чл. 377, ал. 1 от НПКПричини – налице са неясноти и противоречия относно мястото на извършване на деянието. |
| 18. | НОХД 929/2019 г.чл.343в, ал.1 НКчл.343б, ал.2 НК | Вергиния Еланчева | Протоколно определение от 18.09.2019 г. – чл. 288, ал. 1 от НПК. Причини - липсва пълно описание на фактите и обстоятелствата, касаещи съставомерността на текста по чл. 343б, ал. 2 от НК. Изписването на предходното осъждане единствено и само в диспозитива на внесения обвинителен акт е недостатъчно, доколкото фактите, явяващи се съставомерен признак на престъплението по чл. 343б, ал. 2 от НК следва да фигурират и в обстоятелствената част на обвинителния акт. |
| 19. | НОХД 1098/2019 г.чл. 131, ал. 1, т. 5а във вр. чл. 130, ал. 2 от НКчл. 144, ал. 3 предл. първо и предл. трето във вр. с ал. 1 във вр. с чл. 26, ал. 1 от НК | ВергинияЕланчева | Протоколно определение от 03.12.2019 г. – чл. 288, ал. 1 от НПК. Причини - описанието на обвинението е непълно, тъй като в постановлението на разследващия орган, а след това и в обвинителния акт на прокурора, липсва съставомерният елемент „без разстройство на здравето“, който задължително следва да се съдържа при обвинение за престъпление по чл. 130, ал. 2 от НК. При обвинението по чл. 144, ал. 3, предл. първо и предл. трето вр. с ал. 1, във вр. с чл.26, ал.1 от НК не са описани конкретните действия на подсъдимия, чрез които е осъществил заканата. На следващо място, в обвинителния акт прокурорът не е изложил ясно обстоятелствата относно механизма на осъществяване на процесните престъпления. |

Броят на върнатите поради допуснати съществени процесуални нарушения на досъдебното производство 19 броя дела през 2019 година е по-голям от броя им през 2018 година, когато е бил 13, и почти колкото са били върнатите на прокурора дела през 2017 година, а именно 20 броя, както и по-голям от върнатите през 2016 година, когато делата са били 14.

Сравнителен анализ на съотношението между внесените обвинителни актове, респ. постановления за освобождаване от наказателна отговорност, и на върнатите на прокурора дела поради допуснати съществени процесуални нарушения:

|  |  |  |  |
| --- | --- | --- | --- |
| **Година** | **Внесени обв.актове и постановления за освобождаване от наказателна отговорност****/брой/** | **Върнати за доразследване дела /брой/** | **Процент на върнатите за доразследване дела спрямо внесените обв.актове и постановления за освобождаване от наказателна отговорност** |
| 2016 | 307 | 14 | 4.56 % |
| 2017 | 326 | 20 | 6.13 % |
| 2018 | 327 | 13 | 3.97 % |
| 2019 | 308 | 19 | 6.17 % |
|  |  |  |  |

**4.Причини за връщане на делата на прокурора:**

* Противоречия между обстоятелствената част и заключителната част на обвинителния акт;
* Непълнота на обвинителния акт относно елементи от обективна страна на престъплението в обстоятелствената част на обвинителния акт;
* Липса на конкретизация и точно описание на осъществената престъпна деятелност;
* Противоречие между фактическа обстановка и правна квалификация;
* Нарушения на процесуалните права на пострадало лице.

**5.Прекратени наказателни дела.**

Общият брой прекратени наказателни дела през 2019 година е 211 броя, спрямо 193 броя за 2018 година, спрямо 212 броя за 2017 година и 259 броя за 2016 година, както следва:

- 110 броя НОХД са прекратени с определение на съда за одобряване на споразумение по реда на чл. 381 и чл. 384 от НПК, като същите представляват 45.27 % от всичко свършените през годината 243 броя НОХД;

- 14 броя НОХД са прекратени поради допуснати на досъдебното производство съществени процесуални нарушения и върнати на РП - Кърджали;

- по 3 броя НОХД споразумението не е одобрено и производството е прекратено;

- по 1 брой НОХД съдебното производство е прекратено и делото е изпратено на Върховен касационен съд за извършване на преценка и произнасяне относно промяна на местната подсъдност по чл.43 т.1 от НПК;

- 5 броя АНД по чл. 78а от НК са прекратени поради допуснати на досъдебното производство съществени процесуални нарушения и върнати на Районна прокуратура – Кърджали;

- 1 брой АНД по чл.78а от НК е прекратено поради изтекла давност на наказателната отговорност на обвиняемия;

- 21 броя НЧХД са прекратени поради постигане на споразумение, оттегляне на тъжбата, неизправяне на нередовности в тъжбата и едно изпратено на ВКС за определяне на друг еднакъв по степен съд;

- 31 броя ЧНД – прекратени съдебни поръчки, кумулации и реабилитации поради недопустимост на молбата, поради просрочване, недопустимост или оттегляне на жалбата, изпратени по подсъдност и други;

- 25 броя АНД – прекратени поради просрочване, недопустимост или оттегляне на жалбата, както и изпратени по подсъдност.

**6.Наказана престъпност с влезли в сила присъди и брой осъдени лица в края на отчетния период.**

От постановените общо 225 броя през 2019 година в Районен съд – Кърджали присъди /в т.ч.споразумения по чл.381 и сл. от НПК, имащи последици на влезли в сила присъди/, 220 броя са влезли в законна сила.

Броят на осъдените лица е 228, като са оправдани 4 подсъдими.

По видове наложени наказания:

* с лишаване от свобода от 3 до 15 г. – 4 лица;
* с лишаване от свобода до 3 години без приложението на чл.66 от НК– 35 лица;
* с лишаване от свобода с приложението на чл.66 от НК– 163 лица;
* с глоби – 16 лица;
* с пробация – 10 лица;
* с други наказания – няма.

През 2019 година има осъдено 1 непълнолетно лице.

**7.Брой, конкретизация и причини за оправдателни присъди.**

През отчетния период в Районен съд – Кърджали са постановени оправдателни присъди по 4 броя НОХД и по 3 броя АНД по чл. 78а от НК, както следва:

**- НОХД 1064/2018 г.** за извършено престъпление по чл.343б, ал.1 от НК - съдия-докладчик Вергиния Еланчева. Подсъдимият е признат за невиновен и оправдан изцяло. Районна прокуратура – Кърджали е протестирала присъдата и Окръжен съд – Кърджали я е потвърдил.

**- НОХД 113/2019 г. –** за извършено престъпление по чл.129, ал.1 от НК - съдия-докладчик Валентин Спасов. Подсъдимият е признат за невиновен и е оправдан изцяло. Районна прокуратура е протестирала присъдата. Окръжен съд – Кърджали отменя изцяло присъдата и връща делото за ново разглеждане от друг състав.

**- НОХД 1360/2018 г. –** за извършено престъпление по чл.172б,ал.2 във вр. с ал.1 от НК - съдия-докладчик Валентин Спасов. Подсъдимият е признат за невиновен и е оправдан изцяло. Районна прокуратура – Кърджали е протестирала присъдата. Окръжен съд – Кърджали отменя изцяло присъдата и връща делото за ново разглеждане от друг състав.

**- НОХД 799/2019 г. –** за извършено престъпление по чл.144, ал.3, ал.1 от НК - съдия-докладчик Валентин Спасов. Подсъдимият е признат за невиновен и е оправдан изцяло. Районна прокуратура – Кърджали, е протестирала присъдата. Няма резултат от инстанционната проверка.

**- АНД 1401/2018 г. -** за извършено престъпление по чл.345, ал.2, ал.1 от НК - съдия-докладчик Здравка Запрянова. Обвиняемият е признат за невиновен и оправдан изцяло. Районна прокуратура – град Кърджали е протестирала решението. Окръжен съд – Кърджали е потвърдил решението.

**- АНД 293/2019 г.** - за извършено престъпление по чл.343в, ал.3 от НК - съдия-докладчик Здравка Запрянова. Обвиняемият е признат за невиновен и оправдан изцяло. Районна прокуратура – Кърджали не е протестирала решението.

**- АНД 600/2019 г.** - за извършено престъпление по чл. 238, ал. 1 б. “а“ предл. 3 във вр. с чл. 2, ал. 1 от НК със съдия-докладчик Здравка Запрянова, обвиняемият е признат за невинен, като на основание чл. 305, ал. 6 във вр. с чл. 301, ал. 4 от НПК във вр. с чл. 56, ал. 1 от Закона за рибарството и аквакултурите му е наложено административно наказание „глоба” в размер на 1500 лв. Решението е обжалвано и потвърдено от Окръжен съд – Кърджали.

**По НОХД 166/2019 г.** за извършено престъпление по чл. 183, ал. 1 от НК със съдия-докладчик Вергиния Еланчева, подсъдимият е признат за виновен, но не му е наложено наказание.

Причините за постановяването на оправдателните присъди се свеждат най-вече до несъставомерност на деянията на подсъдимите по предявените им обвинения от обективна и/или субективна страна, както и липса на несъмнени доказателства за авторството на деянието.

Относителният дял на 7 броя оправдателни присъди/решения спрямо общо решените 171 броя НОХД и АНД е 4.09 %.

Сравнителен анализ на оправдателните присъди спрямо предходните три години.

|  |  |
| --- | --- |
| **Година** | **Брой оправдателни присъди/решения** |
| 2016 |  5 бр. по НОХД и 2 бр. по АНД |
| 2017 |  3 бр. по НОХД и 4 бр. по АНД |
| 2018 | 1 бр. по АНД |
| 2019 | 4 бр. по НОХД и 3 бр. по АНД |

С изключение на 2018 година, се забелязва устойчивост в броя на оправдателните присъди/решения през последните четири години.

**8.Други оправдателни присъди през 2019 година.**

**- НЧХД 1318/2018 г.** за извършено престъпление по чл. 130, ал. 2, чл. 20, ал. 2 от НК - съдия-докладчик Вергиния Еланчева.Тримата подсъдими са признати за невиновни и са оправдани изцяло. Присъдата не е обжалвана.

**- НЧХД 1363/2018 г.** за извършено престъпление по чл. 130, ал. 1, чл. 20, ал. 2 от НК - съдия-докладчик Вергиния Еланчева. Двамата подсъдими са признати за невиновни и са оправдани изцяло. Присъдата е обжалвана и потвърдена от Окръжен съд – Кърджали.

**- НЧХД 779/2019 г.** за извършено престъпление по чл. 130, ал. 2 от НК - съдия-докладчик Здравка Запрянова. Подсъдимият е признат за невиновен и е оправдан изцяло. Присъдата е обжалвана, но няма резултат от въззивната инстанция.

**- НЧХД 626/2019 г.** за извършено престъпление по чл. 146, ал. 1 от НК – съдия-докладчик Здравка Запрянова. Подсъдимите са признати за невиновни и са оправдани изцяло. Присъдата е обжалвана, но няма резултат от въззивната инстанция.

**9.Справка за дейността на съдиите, разглеждали наказателни дела през 2019 година.**

|  |  |  |  |  |  |  |
| --- | --- | --- | --- | --- | --- | --- |
| **Съдия** | **Несв.дела в началото на периода** | **Постъ-****пили****дела** | **Общо дела за разглеждане** | **Свър-****шени****дела** | **Свършени в 3-мес.срок - % от общо свършените** | **Останали несв.дела** |
| З.Запрянова | 35 | 447 | 482 | 461 | 422-91.54 % | 21 |
| В.Спасов | 28 | 546 | 574 | 528 | 502-95.07 % | 46 |
| В.Еланчева | 41 | 384 | 425 | 389 | 368-94.60 % | 36 |
| М.Гунчева | - | 14 | 14 | 14 | 14-100 % | - |

Съгласно взето решение по протокол от Общо събрание на съдиите от 01.11.2016 година и заповед №373/27.12.2016 година на административния ръководител, считано от 02.01.2017 година е въведена пълна специализация в съдебните състави, като всички наказателни дела, в т.ч. и такива, постъпили по дежурство, се разглеждат само от наказателните състави.

**10.Искания по ЗЕС.** През 2019 година в Районен съд – Кърджали са постъпили 239 броя искания по ЗЕС, спрямо 229 броя през 2018 година, спрямо 308 броя искания през 2017 година и 482 броя искания за 2016 година, т.е. налице е леко увеличение спрямо 2018 година, но все пак се запазва тенденцията към намаляване на този вид дела.

От постъпилите 239 броя искания по ЗЕС 86 броя са с гриф „поверително“, спрямо 51 броя за 2018 година, спрямо 91 броя за 2017 година, и спрямо 126 броя за 2016 година.

По 10 броя искания е отказано да се издаде разрешение за предоставяне на достъп до данни по ЗЕС, в сравнение спрямо 6 броя дела за 2018 година, спрямо 8 броя дела за 2017 година, и спрямо 38 броя дела за 2016 година.

Тези данни могат да бъдат онагледени в следната таблица:

|  |  |  |  |  |  |
| --- | --- | --- | --- | --- | --- |
| **Година** | **Общ брой постъпили искания по чл.251г, ал.1 от ЗЕС** | **Брой разрешени** | **Брой частично разрешени** | **Брой откази** | **Брой прекратени** |
| 2016 | 482 | 444 | - | 38 | - |
| 2017 | 308 | 300 | - | 8 | - |
| 2018 | 229 | 219 | 3 | 6 | 1 |
| 2019 | 239 | 229 | - | 10 | - |

Съгласно заповед № 206/25.06.2019 година на административния ръководител по исканията по реда на чл. 251г, ал. 1 от ЗЕС се произнася съдия Валентин Спасов – заместник на административния ръководител – заместник-председател на Районен съд – Кърджали, а в негово отсъствие – административният ръководител – председател на Районен съд – Кърджали, или съдия, изрично упълномощен с нарочна заповед.

През 2019 година са постъпили 140 броя искания по **чл. 159а от НПК**. Сравнителният анализ спрямо постъпилите искания от предходните три години е онагледен в следната таблица:

|  |  |  |  |  |  |
| --- | --- | --- | --- | --- | --- |
| **Година** | **Общ брой постъпили искания по чл.159а, ал.1 от НПК** | **Брой разрешения** | **Брой частично разрешени** | **Брой откази** | **Брой прекратени** |
| 2016 | 222 | 187 | 2 | 33 | - |
| 2017 | 188 | 161 | 3 | 24 | - |
| 2018 | 139 | 126 | 3 | 10 | - |
| 2019 | 140 | 119 | - | 18 | 3 |

И при тези искания се наблюдава тенденция към намаляване на постъплението им с малко изключение на постъпилите искания през 2018 година.

**11.ОБЖАЛВАНИ НАКАЗАТЕЛНИ ДЕЛА**

Анализът на резултатите от инстанционния контрол върху постановените актове от съдиите, разглеждащи наказателни дела, е следният:

*Обжалваните наказателни дела от общ характер* са 39 броя. След инстанционна проверка за същия период са се върнали 39 броя дела, от които с потвърдена присъда са 27 броя дела, 8 броя - изменени и 4 броя дела са с отменена присъда.

 *Обжалваните наказателни дела от частен характер* са 8 бр. След инстанционна проверка за отчетния период са се върнали 8 броя дела, от които с потвърдена присъда са 6 броя дела, 1 брой дело е с изменена присъда и 1 брой дело е с отменена присъда.

*Обжалваните наказателни дела по чл. 78а от НК* са 9 броя. След инстанционна проверка през същия период са се върнали 10 броя дела, от които 6 броя са потвърдени, 2 броя дела са с изменени решения и 2 броя дела са с отменени решения.

*Обжалваните административно-наказателни дела* са 167 броя След касационна проверка за същия период са се върнали 175 броя дела, от които с потвърден съдебен акт са 138 броя дела, изменени – 3 броя дела, отменени – 34 броя дела.

*Обжалваните частни наказателни дела* са 11 броя. След въззивна проверка са се върнали 11 дела, от които потвърдени 11 броя.

В таблицата по-долу са отразени резултатите по съдиите, разглеждали наказателни дела, слез въззивна/ касационна проверка на съдебните актове /присъди, решения и определения/.

|  |  |  |  |  |
| --- | --- | --- | --- | --- |
| **Съдия** | **Общ брой обжалвани дела през 2019 г.** | **Потвърдени** | **Отменени** | **Изменени** |
| З.Запрянова | 94 | 77 | 8 | 6 |
| В.Спасов | 65 | 46 | 15 | 3 |
| В.Еланчева | 75 | 60 | 18 | 4 |
| А.Момчилов | - | 5 | - | 1 |
| ***ОБЩО:*** | **234** | **188** | **41** | **14** |

***\* Забележка:*** *Отчетът включва данни за всички обжалвани през периода дела /част от които към датата на изготвянето му се намират във въззивна и касационна инстанции и не са приключили с влязъл в сила съдебен акт/, както и за всички върнати през периода дела /част от които са образувани и обжалвани през предходни периоди/.*

През 2019 година са обжалвани, респ.протестирани 234 съдебни акта, постановени по наказателни дела, което представлява 16.82 % от общия брой постановени съдебни актове по свършени 1391 броя наказателни дела.

За сравнение:

* през 2018 година са обжалвани, респ.протестирани 253 съдебни акта, постановени по наказателни дела, което представлява 17.32 % от общия брой постановени съдебни актове по свършени 1461 броя наказателни дела;
* през 2017 година са обжалвани, респ.протестирани 211 съдебни акта, постановени по наказателни дела, което представлява 13.55% от общия брой постановени съдебни актове по свършени 1557 броя наказателни дела;
* през 2016 година са обжалвани, респ.протестирани 177 съдебни акта, постановени по наказателни дела, което представлява 10.31% от общия брой постановени съдебни актове по свършени 1717 броя наказателни дела.

Наказателното правораздаване в Районен съд – Кърджали е на много добро ниво, който извод се основава на големия брой потвърдени съдебни актове от въззивната и касационна инстанция и сравнително малкото обжалвани и протестирани присъди, решения и определения, което е индиция за постановяването на справедливи и законосъобразни актове.

Отмяната на съдебните актове по наказателните дела се дължи на допуснати нарушения на материалния и процесуалния закон, като се констатирани и случаи и на технически грешки при изготвянето на присъдата/решението, водещи до противоречие между присъда и мотиви, респ. между мотиви и диспозитив. Следва да се отбележи, че по една част от отменените съдебни актове са по АНХ дела, като основна причина за отмяната е наличието на противоречива съдебна практика от касационната инстанция. С оглед избягване на постановяването на противоречиви съдебни актове по идентични казуси и уеднаквяване на съдебната практика през отчетния период са проведени работни срещи между административния ръководител на Районен съд – Кърджали и административния ръководител на Административен съд – Кърджали, като на една от срещите присъстваха всички наказателни съдии от районния съд.

Съдиите, разглеждащи наказателни дела, спазват процесуалните срокове и приключват делата в разумни срокове, като се придържат към установените стандарти за предварителна подготовка на делата. Анализът на показателите „натовареност”, „качество на съдебните актове”, „срочност на разглеждане” и „брой на несвършените дела” обосновават извода за много добра ефективност на правораздавателната дейност.

**VI.БРОЙ ОБЖАЛВАНИ И ПРОТЕСТИРАНИ АКТОВЕ, РЕЗУЛТАТИ ОТ ВЪЗЗИВНА И КАСАЦИОННА ПРОВЕРКА, ИЗВОДИ**

След извършване на проверка по обжалваните и протестирани съдебни актове, издадени от Районен съд – Кърджали, резултатите, изразени в табличен вид, са следните:

|  |  |  |  |  |
| --- | --- | --- | --- | --- |
| **Вид дело** | **Общ брой обжалвани дела**  | **Оставени в сила** | **Отменени изцяло** | **Отменени частично /изменени/** |
| Граждански дела | 121 | 73 | 14 | 26 |
| Наказателни дела | 234 | 188 | 41 | 14 |
| **ОБЩО:** | **355** | **261** | **55** | **40** |

***\* Забележка:*** *Отчетът включва данни за всички обжалвани през периода дела /част от които към датата на изготвянето му се намират във въззивна и касационна инстанции и не са приключили с влязъл в сила съдебен акт/, както и за всички върнати през периода дела /част от които са образувани и обжалвани през предходни периоди/.*

Тук следва да се има предвид, че по 37 броя наказателни дела, обжалвани/протестирани през 2019 година, и по 39 броя граждански дела, обжалвани през 2019 година, все още няма резултат, което в една или друга степен би могло да се отрази на гореизложените резултати.

**VII.НАТОВАРЕНОСТ ПО ЩАТ. ДЕЙСТВИТЕЛНА НАТОВАРЕНОСТ**

Налице е трайна тенденция в увеличението на действителната натовареност на съдиите спрямо общия брой дела за разглеждане спрямо предходните три години:

|  |  |  |
| --- | --- | --- |
|  | **Натовареност****спрямо общ брой разгледани дела** | **Натовареност****спрямо общ брой свършени дела** |
| Брой съдии по щат общо - 7 | 42.55 | 37.62 |
| Брой граждански съдии по щат - 4 | 43.31 | 36.83 |
| Брой наказателни съдии по щат - 3 | 41.53 | 38.67 |
| Действителна натовареност спрямо отработени човекомесеци - 72 | 49.64 | 43.89 |

|  |  |  |
| --- | --- | --- |
| **Година** | **Натовареност по щат****спрямо общ брой разгледани дела** | **Натовареност по щат****спрямо общ брой свършени дела** |
| 2016 | 43.33 | 39.94 |
| 2017 | 42.04 | 38.37 |
| 2018 | 43.61  | 39.50 |
| 2019 | 42.55 | 37.62 |

|  |  |  |
| --- | --- | --- |
| **Година** |  **Действителна натовареност****спрямо общ брой разгледани дела** | **Действителна натовареност****спрямо общ брой свършени дела** |
| 2016 | 40.44 | 37.28 |
| 2017 | 42.04 | 38.37 |
| 2018 | 44.67 | 40.46 |
| 2019 | 49.64 | 43.89 |

От сравнителните таблици е видно, че през последните години действителната натовареност постепенно нараства с устойчиви темпове, като натовареността по щат спрямо общия брой разгледани дела сравнително се запазва спрямо предходните три години, а натовареността по щат спрямо общия брой свършени дела леко спада.

Районен съд – Кърджали е сред районните съдилища в областните центрове на страната с натовареност под средната за страната за 2018 година. Това е видно от сравнителната таблица **за средната натовареност** в районните съдилища в областните центрове **за 2018 година** /към датата на изготвяне на доклада все още няма публикувани статистически данни за 2019 година/ и Районен съд – Кърджали:

|  |  |  |  |  |
| --- | --- | --- | --- | --- |
|  | **Натовареност по щат на дела за разглеждане** | **Натовареност по щат на свършени дела** | **Действителна натовареност на дела за разглеждане** | **Действителна натовареност на свършени дела** |
| Районни съдилища в областните центрове | 48.38 | 39.21 | 55.38 | 44.88 |
| Районен съд - Кърджали | 42.55 | 37.62 | 49.64 | 43.89 |

През отчетната 2019 г. всички съдии, в т.ч. и административният ръководител, са работили на 100 % натовареност при разпределението на постъпващите дела, в т.ч. и делата по дежурство, съгласно взето решение от Общото събрание на Районен съд – Кърджали, проведено на 25.06.2019 година.

**VIІІ. СЪДЕБНО ИЗПЪЛНЕНИЕ**

През 2019 година в Районен съд – Кърджали, на основание чл.264 от ЗСВ, е осъществявана дейност от трима държавни съдебни изпълнители, като в „СИС“ работят и двама съдебни деловодители.

Считано от 13.11.2017г. Надежда Маргаритова – държавен съдебен изпълнител, е ръководител на „Съдебно-изпълнителна служба“ при Районен съд – Кърджали.

1. **Брой на постъпилите изпълнителни дела /Средно месечно постъпление на един държавен съдебен изпълнител за съдилищата, когато са повече от един/.**

Средно месечното постъпление на един държавен съдебен изпълнител по щат възлиза на 10.14 броя дела при общ брой постъпили дела за 2019 година 365 броя. Същият е броя дела и съобразно отработените човекомесеци.

Останали несвършени от 2018 година са 1 093 броя изпълнителни дела, общо за сумата в размер на 2 693 790 лв. През 2019 година са постъпили 365 броя изпълнителни дела, общо за сумата 273 769 лв., или общо изпълнителни дела за разглеждане през отчетния период са 1 458 броя с обща сума подлежаща на събиране в размер на 2 967 559 лв.

1. **Брой на свършените изпълнителни дела.**

Средномесечната натовареност на свършените дела на един държавен съдебен изпълнител по щат възлиза на 6.19 броя дела, който брой е същият и съобразно отработените човекомесеци.

|  |  |  |  |  |
| --- | --- | --- | --- | --- |
| **Име**  | **Юридически****стаж** | **Постъпили****дела** | **Свършени****дела** | **Събрани****суми** |
| Надежда Маргаритова | 18 г. и 6 м. | 120 | 74 | 99 629 |
| Росица Георгиева | 15 г. и 4 м. | 119 | 62 | 108 304 |
| Йорданка Костова | 23 г. и 2 м. | 126 | 87 | 158 347 |
| **Общо:** |  | **365** | **223** | **366 280** |

Прекратени/свършени/ чрез изплащане през отчетния период са 223 дела, изпратени на друг съдебен изпълнител са 48 дела, по други причини са прекратени 148 дела.

В парична стойност тези показатели изглеждат така:

Събраната сума за отчетния период е 366 280 лева, от които суми по:

* изпълнителни листове – 137 646 лева;
* такси – 47 731 лева;
* допълнителни разноски – 230 лева;
* приети други разноски – 36 036 лева;
* лихви – 144 637 лева.

Останали несвършени дела в края на отчетния период са 1 039 броя с обща останала несъбрана сума по изпълнителни листове в размер на 2 467 654 лева.

1. **Сравнителен анализ на постъпленията на изпълнителните дела.**

Постъпленията на делата и събраните суми по тях в „Съдебно-изпълнителна служба” при Районен съд – Кърджали, през последните четири години може да се проследи по следната таблица:

|  |  |  |  |  |  |  |
| --- | --- | --- | --- | --- | --- | --- |
| **Година** | **Брой постъпили дела** | **Сума за събиране** | **Свършени дела** | **Събрана сума** | **Останали несвършени дела** | **Останала сума за събиране** |
| **2016** | 320 | 15 648 372 | 169 | 658 124 | 1032 | 9 707 445 |
| **2017** | 461 | 10 256 721 | 306 | 907 905 | 1036 | 8 872 645 |
| **2018** | 456 | 9 280 063 | 273 | 424 098 | 1093 | 2 693 790 |
| **2019** | 365 | 2 967 559 | 223 | 366 280 | 1039 | 2 467 654 |

Със Заповед № 252/ 15.09.2016 година на административния ръководител – председател на Районен съд – Кърджали и във връзка с чл. 264, ал. 2 от ЗСВ бе възложено събирането на вземания на органите на съдебната власт на държавните съдебни изпълнители при Районен съд – Кърджали. Следва да се отбележи, че приоритетно при ДСИ се образуваха изпълнителни дела с нисък материален интерес, дела за изплащане на издръжки, дела срещу длъжници с неизвестен адрес и такива, които не разполагат с имущество, върху което да се насочи изпълнението, което водеше до трудности по събираемостта на вземането на взискателя. Извършените законодателни промени и възлагането на събирането на присъдените вземания на органите на съдебната власт на държавните съдебни изпълнители даде възможност да се използва в пълна степен съществуващия капацитет, респ. човешкият ресурс и наложените добри практики в държавното съдебно изпълнение. Това доведе до значителна събираемост на присъдените в полза на съдебната власт суми, произтичащи от такси, глоби и разноски.

**IX. СЛУЖБА ПО ВПИСВАНИЯТА.**

 В Районен съд – Кърджали, съгласно утвърдения щат, работят двама съдии по вписванията. Дейността им се осъществява в съответствие с чл.280 от ЗСВ и в сътрудничество с Агенцията по вписванията.

Считано от 15.01.2018 г. Хафизе Адем-Мустафа – съдия по вписванията при Районен съд – Кърджали е ръководител на Службата по вписванията.

**СПРАВКА за дейността на съдиите по вписванията при Районен съд – Кърджали, за периода 01.01.2019 г. – 31.12.2019 г.:**

1. Брой незавършени преписки от предходната 2019 г. – няма.

2. Брой образувани преписки – 5649 бр.

 *В това число:*

* Продажби - 2095 бр.
* Дарения - 396 бр.
* Замени - 10 бр.
* Наеми - 148 бр.
* Аренди - 68 бр.
* Законни ипотеки - 72 бр.
* Договорни ипотеки - 204 бр.
* Заличаване на ипотеки - 255 бр.
* Възбрани за обезпечение на бъдещ иск - 446 бр.
* Общи възбрани - 1 бр.
* Постановления на ДСИ - 27 бр.
* Искови молби - 63 бр.
* Обявени завещания - 4 бр.
* Делби - 46 бр.
* Откази от вещни права - 20 бр.
* Констативни нотариални актове - 273 бр.
* Влезли в сила решения на поземл.комисии - 1 бр.
* Обстоятелствени проверки - 387 бр.
* Актове за държавна собственост - 90 бр.
* Актове за общинска собственост - 567 бр.
* Апорт на недв.имот в ТД или кооперации - 1 бр.
* Право на ползване - 2 бр.
* Суперфиция - 37 бр.
* Сервитут - 7 бр.
* Други вписвания - 429 бр.

Писмени справки/удостоверения

* Устни справки - 59 бр.
* Справки по молба на държавен орган - 11 бр.
* Преписи - 2141 бр.
* Отбелязвания - 612 бр.

През отчетния период съдиите по вписванията са направили 11 броя откази от вещни права.

**X. СЪДЕБНИ ЗАСЕДАТЕЛИ.**

На 12.12.2019 година положиха клетва и встъпиха съдебните заседатели, избрани за мандат 12.12.2019 година – 12.12.2023 година. Броят на същите е само 12, което най-вероятно ще създаде затруднение в работата по наказателните дела.

В началото на 2020 година ще бъде проведено начално обучение на същите съвместно с Националния институт на правосъдието.

Утвърдени бяха и нови вътрешни правила за организацията на работа на съдебните заседатели при Районен съд – Кърджали.

**XІ. СГРАДЕН ФОНД И ТЕХНИЧЕСКА ОБЕЗПЕЧЕНОСТ**

**1.Сграда, оборудване, проблеми.**

Районен съд – Кърджали ползва първи и втори етаж от сградата на съдебната палата, намираща се в централната част на град Кърджали, бул.”Беломорски” № 48.

На първия етаж от сградата се намират: офисът на банката, обслужваща съда, служба „Гражданско деловодство”, служба „Наказателно деловодство“, съдебна зала № 2, две помещения, ползвани от Агенцията по вписванията, „Секретно деловодство”, стая на призовкарите, съдебният администратор и системният администратор, стая за веществени доказателства. Въпреки съществуващото разделение на двете деловодства в две отделни помещения, което осигурява възможност за по-благоприятна работна среда за съдебните деловодители и по-доброто административно обслужване на лицата, ползващи услугите на съда, улеснявайки страните при запознаването им с делата и изготвянето на поисканите справки по тях, то това не може да замести нуждата от адвокатска стая.

В другото крило на първия етаж се намират съдебна зала № 1, служба „Регистратура“, бюро „Съдимост“, „Съдебно-изпълнителна служба“, държавните съдебни изпълнители, едно помещение за веществени доказателства и едно помещение, което се използва от Службата по вписванията за архив.

На втория етаж се помещават: служба „Архив”, служба „Счетоводство“, съдебните секретари, административният секретар, районните съдии, заместникът на административния ръководител, административният ръководител и съдебна зала №3.

Понастоящем броят на помещенията и тяхното разположение не могат да задоволяват нуждите на съда. Бяха предприети действия от административния ръководител за евентуално преустройство на съдебна зала № 3, като беше изпратено искане до комисия „Бюджет и финанси“ и комисия „Управление на собствеността“ към ВСС, ведно със съгласие от И.Ф.Председател на Окръжен съд – Кърджали, 3 броя оферти и техническа спецификация за преустройство и ремонт на съдебна зала №3 със схема-приложение. Към 31.12.2019 година не е получен отговор от двете комисии.

През 2019 година бяха направени следните подобрения:

* освежаване на кабинетите на административния ръководител и съдебните служители на втория етаж;
* закупено офис-обзавеждане за стаи на съдии, административния секретар, счетоводство и ДСИ;
* подмяна на осветителните тела в кабинетите на административния ръководител и административния секретар с LED осветителни тела, с оглед постигане на по-голяма икономия и по-добра осветеност;
* закупени 4 броя климатици, предназначени за зала №1, държавните съдебните изпълнители, съдиите по вписванията и гражданско деловодство;
* закупен нов бойлер за тоалетната на първия етаж.
* закупени 12 броя работни столове, с които се извършва поетапна подмяна на амортизирани такива;
* поставени щори в стаята на призовкарите.

Част от помещението, в което се съхраняваха веществените доказателства на първия етаж, беше преградено и предоставено за офис на обслужващата банка, като ремонтните дейности бяха поети от нея.

**2. Техническо оборудване – компютри, мрежи, програмни продукти, проблеми. Инсталиране на отделни програмни продукти.**

ВРайонен съд – Кърджали съществува изцяло изградена локална компютърна мрежа, която позволява обмен на информация между съдиите и служителите, в това число и уведомяване на целия състав на съда за промени в нормативната уредба, промени в съществуващите вътрешни правила, задължителни указания и др. Всяко едно работно място е оборудвано с компютърна конфигурация, като са предвидени нуждите от поддръжка на хардуера и софтуера.

През календарната 2019 година, поради множество дефекти и поради невъзможност за ремонт бяха бракувани и унищожени стари компютри и монитори.

С писмо с изх.№ 1545/05.09.2019 година на административния ръководител беше отправено искане към Комисия „Бюджет и финанси“ с копие до комисия „Професионална квалификация, информационни технологии и статистика“ към ВСС за осигуряване на средства за закупуване на 6 броя принтери за нуждите на Районен съд – Кърджали. Беше разрешено закупуването на 5 броя принтери, които бяха предоставени на председателя, заместник-председателя, служба „Регистратура“ и на съдебните секретари.

От месец юли 2008 година е въведен в експлоатация програмен продукт САС „Съдебно деловодство” на „Информационно обслужване” АД. Системата работи успешно, като всички магистрати и съдебни служители са обучени да работят с нея. Програмата се актуализира периодично с оглед настъпилите промени в законодателството и решенията на ВСС.

В Районен съд – Кърджали действа програмен продукт - модул „Съдебен призовкар“ към САС „Съдебно деловодство” на „Информационно обслужване“ АД – Варна. Необходимо е закупуването на приложението „Мобилен призовкар“ от същата фирма с оглед днешните потребности за обмен на данни по електронен път, което ще улесни достигането на информацията по призоваването в реално време.

Действащата деловодна програма осигурява в пълна степен ефикасност и бързина при обработката на делата. Продуктът позволява създаване и водене на електронни досиета на делата, в които да се съхраняват сканирани всички постъпващи документи. Със Заповед № 202/08.07.2015 г. на административния ръководител – председател на Районен съд – Кърджали, беше въведено изготвянето на цялостно сканиране на съдържащите се във всяко едно дело документи, респ. създаването на т.нар. „електронно дело” с оглед последващ електронен обмен на данни с други съдилища при обжалване пред по-горна инстанция, повдигане на спор за подсъдност и др.

През втората половина на 2019 година Районен съд – Кърджали бе включен в списъка на съдилища свързани с Единния портал за електронно правосъдие разработен по проект: „Електронно правосъдие - проучване и изграждане на единна комуникационна и информационна инфраструктура и единен електронен портал на съдебната власт“, финансиран по Оперативна програма „Административен капацитет“, съфинансирана от Европейския съюз чрез Европейския социален фонд. По този повод със Заповед № 411 от 02.12.2019г. административният ръководител е утвърдил Вътрешни правила за достъп до електронните съдебни дела на Районен съд- Кърджали в Единния портал за електронно правосъдие ведно с образци на заявления.

В „Съдебно-изпълнителна служба“ функционира деловодна програма „JES”, разработена и поддържана от ЕТ „Темида – 2000 – Еди Чакъров”, която към настоящия момент обезпечава нуждите на службата. На 28.11.2017 г. беше инсталиран програмен модул „Електронни справки към Регистъра на банковите сметки и сейфове“ към програмна система „JES”.

Със заповед № 281/19.08.2019 година на административния ръководител Мария Богданова – съдебен деловодител в Съдебно-изпълнителна служба е определена за служител, който да извършва справки, само за нуждите на службата, чрез отдалечен достъп до Регистъра на населението – Национална база данни „Население“.

Към настоящия момент в Районен съд - Кърджали се използва правно-информационна система „АПИС”, която е достъпна за всички съдии, ДСИ, Съдиите по вписванията, съдебния администратор, главния счетоводител и административния секретар.

Ежедневно се извършват справки от системния администратор чрез отдалечен достъп до НБД „Население”, което допринася за бързината на съдебното производство.

Считано от 1 декември 2019 година беше въведена нова интернет-страница на Районен съд – Кърджали, на която ежедневно се публикуват съдебните актове, справки за насрочени дела, справки за свършени дела и регистър по чл. 235, ал. 5 от ГПК. Налична е информация за имената и длъжностите на съдиите и съдебните служители, както и за съществуващите в съда вътрешни правила. На сайта са публикувани всички възможни използвани образци и бланки за изтегляне, между които и Заявления по чл.410 и чл.417 от ГПК, декларации и молби по Закона за правната помощ, молби по изпълнителни дела и други. Публикувани са Минималните стандарти за предоставяне, отчетност и контрол на правната помощ в съдебна фаза, Унифицираните процедури за предоставяне на правна помощ, както и Декларацията и молбите за предоставен на правна помощ. Назначеният служител „Връзки с обществеността“ при Окръжен съд – Кърджали подпомага административния ръководител при публикуване на прессъобщения по отношение на постановени актове по дела с обществен интерес, осъществявани инициативи от органа на съдебната власт, във връзка с настъпили промени в организацията на дейността на съда и др.

**XII. СЛУЖБА „ВРЪЧВАНЕ НА ПРИЗОВКИ И СЪДЕБНИ КНИЖА“.**

През отчетната 2019 година в службата са постъпили за връчване общо 8524 броя призовки и съдебни книжа, което е значително по-малко от предходната година и доста повече в сравнение с 2016 година и 2017 година:

|  |  |
| --- | --- |
| **Година** | **Общ брой призовки и съдебни книжа** |
| 2016 | 7964 |
| 2017 | 7900 |
| 2018 | 9373 |
| 2019 | 8524 |

През месеците юли и октомври 2019г. се проведоха обучителни срещи на призовкарите със съдии и ДСИ от Районен съд – Кърджали. Магистратите Невена Калинова и Вергиния Еланчева насочиха вниманието на служителите към констатираните пропуски в работата им по връчването на призовки и дадоха насоки по прилагане на относимите норми от ГПК и НПК. ДСИ Надежда Маргаритова също се включи в обучението, което веднага даде положителен резултат.

**XIII. БЮРО СЪДИМОСТ.**

В Бюро „Съдимост” при Районен съд – Кърджали е внедрена версия на Национална информационна система CSCS /АИС „Бюра съдимост”/, която позволява ускорен информационен обмен между районните съдилища, относно искания за издаване на свидетелства и справки за съдимост за лица, родени на територията на други районни съдилища.

През отчетния период в работата на Бюро „Съдимост” продължава намалението на издадените свидетелства за съдимост спрямо предходните три години, както и увеличението на издадените справки за същия период, което е видно от таблицата по-долу:

|  |  |  |
| --- | --- | --- |
| **Година** | **Свидетелства за съдимост** | **Справки за съдимост** |
| 2016 | 6097 | 4233 |
| 2017 | 5749 | 3405 |
| 2018 | 5676 | 4572 |
| 2019 | 4576 | 4724 |

|  |
| --- |
| **XIV.** **БЮДЖЕТ И ФИНАНСОВА ДЕЙНОСТ** |
|  |

Утвърдената бюджетна сметка на Районен съд – Кърджали, за 2019 година е в размер на 1 573 723 лева.

Разходваните към 31.12.2019 година суми от бюджета на Районен съд – Кърджали в размер на 1 570 419 лева са разпределени, както следва:

* 1 027 880 лв., или 65.55 % за работни заплати на съдии, държавни съдебни изпълнители, съдии по вписванията и съдебни служители;
* 149 838 лв., или 9.60 % по параграф „Други възнаграждения и плащания на персонала”;
* 308 052 лв., или 19.72 % осигуровки;
* 80 038 лв., или 5.10 % по параграф „Текуща издръжка”;
* 211 лв., или 0.001 % по параграф „Платени данъци и такси“;
* 4400 лв., или 0.029 % по параграф „Придобиване на ДМА“.

Приходите по бюджета в сравнителен план са, както следва:

* за 2016 година - 360 830 лева;
* за 2017 година – 356 138 лева;
* за 2018 година – 451 519 лева;
* за 2019 година – 435 835 лева.

Сравнителният анализ на приходите показва, както следва:

* намаление спрямо 2018 година с 15 684 лева, или 3,47 %;
* увеличение спрямо 2017 година с 79 697 лева, или 18.29 %;
* увеличение спрямо 2016 година с 75 005 лева, или 17.21 %.

В Районен съд – Кърджали са монтирани две ПОС-терминални устройства, чрез които е осигурена възможност на лицата, ползващи услугите на съда, да заплащат дължимите държавни такси, без да се удържа такса за обработка на плащанията. Терминалните устройства са инсталирани в „Бюро съдимост-Регистратура“ и служба „Гражданско деловодство“, намиращи се на първия етаж от съдебната сграда.

В съда функционира система за финансово управление и контрол /СФУК/, регламентирана с вътрешни правила, утвърдени от административния ръководител. Налични са утвърдени процедури за поемане на задължение и извършване на разход; завеждане и изписване на краткотрайни и дълготрайни активи; документооборота на счетоводната документация и др. Действащите правила и утвърдени процедури за финансово управление и контрол са в съответствие с изготвения план за действие на основание чл. 39, ал. 1 от Закона за вътрешния одит в публичния сектор. Дейностите относно прогнозирането и разпределението на средствата по бюджетната сметка, администрирането на приходите в органа на съдебната власт са изцяло в съответствие с нормативните изисквания, като извършените действия по отношение на определянето и събирането на държавните такси, глоби и съдебни разноски са законосъобразни.

Изготвена е бюджетна прогноза, основана на принципите на разходно ориентираното бюджетиране на база обезпечаване на пряката дейност на съда, отчитайки предходни данни за натовареността на магистратите и служителите, за броя на образуваните дела и техния вид, за очакваните приходи от държавни такси и др.

Със заповед № 378/11.11.2019 г. на административния ръководител беше даден срок до 29.11.2019 година на главния счетоводител, системния администратор и административния секретар да изготвят и предадат на съдебния администратор доклади за състоянието на системите към момента по отношение на процедури, в които всеки от тях участва и на отговорностите, които има, както и да направят предложения за промени, които да подобрят икономичността, ефективността и ефикасността на СФУК. В тази връзка на 13.12.2019 година се извърши преглед и оценка на СФУК от ръководството на съда и бяха набелязани задачи и срок на изпълнението им през 2020 година.

|  |
| --- |
| **XV.** **ИЗВЪРШЕНИ ПРОВЕРКИ – ИЗВОДИ, ПРЕПОРЪКИ.** |
|  |

**1.**През 2019 годинабеше извършена проверка от Окръжен съд – Кърджали, която обхвана дейността на Районен съд – Кърджали, за периода 01.01.2018 година – 31.12.2018 година. Комисията е затвърдила констатациите от извършените предходни проверки за създадена много добра организация на работата в Районен съд – Кърджали, по образуването и движението на гражданските дела при стриктно спазване на установените в ПАС изисквания и срокове, както и създадената изключително добра организация на работа по отношение на образуването, насрочването, разглеждането и свършването на наказателните дела и постановяването на съдебните актове. Във връзка с направените препоръки, беше проведено общо събрание на съдиите, на което бяха приети дадените препоръки, както следва:

* наказателните дела от частен характер да се насрочват от определените съдии-докладчици в едномесечния срок по чл.252, ал.4 от НПК;
* при постъпила молба от страна по наказателно дело за издаване на изпълнителен лист, съдията-докладчик да се произнася по нея с разпореждане, имащо изискуемото съдържание на съдебен акт.

**2.**С писмо с изх.№ И-01-62/18.04.2019 г. на Инспектората към ВСС и във връзка с тематична проверка „Образуване, движение и приключване на гражданските дела, разгледани по реда на чл.62, ал.6, т.12 от ЗКИ, за периода 2017 година – 2018 година“, беше изискана справка за този вид дела. Към 31.12.2019 година не е получен доклад по проверката.

**3.**През месец януари 2019 година беше извършена проверка от Комисията за контрол над службите за сигурност, прилагането и използването на специалните разузнавателни средства и достъп до данните по ЗЕС към Народното събрание, за резултатите, от която не беше получен доклад конкретно за Районен съд – Кърджали.

 С писмо № ВСС-8233/2019 година на председателя на Комисията по правни въпроси към ВСС, ведно с извлечение от протокол № 17/08.06.2019 година на Комисията, беше получен обобщен доклад за цялата страна във връзка с направени констатации и са отправени предложения за създаване на единна практика в съдилищата относно броя на изготвените искания и на постановяваните съдебни разпореждания, касаещи едно или повече предприятия, предоставящи обществени електронни съобщителни мрежи и/или услуги.

|  |
| --- |
| **XVІ.** **МЕРКИ НА АДМИНИСТРАТИВНИЯ РЪКОВОДИТЕЛ** |

**1.**С цел уеднаквяване на съдебната практика ежемесечно се изготвя справка за броя на върнатите от въззивната и касационна инстанция производства, по които е постановена отмяна на първоинстанционния акт. Анализират се причините, довели до отмяната на съдебния акт, след което периодично се провеждат събрания на съдиите, на които се поставят на обсъждане констатираните пропуски**.**

**2.**Ежемесечно се изготвя справка за броя на разгледаните и забавените дела по съдии, която се докладва на административния ръководител, като при констатиране на системност на забавяне на дела, се дискутират причините, довели до забава в администрирането, насрочването и разглеждането на делото, както и неоснователното му отлагане.

**3.**Ежемесечно се извършва проверка от комисия за воденето на всички деловодни книги и се съставя протокол.

**4.**На всяко шестмесечие се изготвя и представя доклад на административния ръководител за делата, образувани преди 2014 година, и тяхното приключване в разумни срокове.

**5.**Ежеседмичното дежурство се осъществява по предварително утвърден за целия месец график, изготвен от административния секретар, след съгласуване със съдиите, като гражданските съдии дават дежурство само в работни дни, а наказателните съдии – в събота, неделя и в празнични дни.

**6.**Предвид намалялата заетост на щатната съдийска численост, факта на 100% натовареност на ИФ Председател на КжРС, /а след 19.06.2019 година и на председателя на КжРС/, както и необходимостта от разпределяне на делата чрез опция „ПО ДЕЖУРСТВО“ незабавно след постъпването им, със заповед № 26/25.01.2019 г.на и.ф.административен ръководител беше възложено разпределението на всички постъпили граждански и наказателни дела, разглеждани от дежурни състави, чрез използване на Централизираната система за разпределение на делата на Стела Добринска - съдебен деловодител „Регистратура“ при Районен съд – Кърджали.

**7.**Разпределението на делата между съдиите-докладчици се извършва при стриктно спазване на чл. 9 от ЗСВ чрез централизираната система за случайно разпределение на делата /ЦССРД/, като със заповед № 290/21.08.2019 година, считано от 01.09.2019 година разпределението на всички постъпили граждански и наказателни дела, с изключение на тези по дежурство, е възложено на съдебния администратор.

**8.**През 2019 година са актуализирани няколко пъти правилата за случайно разпределение на делата, в резултат на взети решения на Общото събрание на съдиите и промени в организацията на работа.

 **9.**В съда продължава практиката за провеждане на регулярни общи събрания на съдиите. През 2019 година са проведени общи събрания на съдиите във връзка с:

* провеждане на общо събрание, съвместно със съдиите от Районен съд – Момчилград, за изслушване на кандидата за административен ръководител – председател на Районен съд – Момчилград;
* провеждане на общо събрание за изслушване на кандидата за административен ръководител – председател на Районен съд – Кърджали;
* провеждане на общо събрание, съвместно със съдиите от Районен съд – Крумовград, за изслушване на кандидата за административен ръководител – председател на РС – Крумовград;
* вземане на решение за образуване и разпределение на постъпващите жалби срещу законността на задържането по чл.72, ал.4 от ЗМВР като наказателни със статистически код 4260 от Номенклатурата на статистическите кодове за наказателни дела;
* вземане на решение всички съдии, в т.ч. и административният ръководител и заместника му, да работят на 100 % натовареност при разпределението на постъпващите дела, в т.ч. и делата по дежурство,
* приемане на препоръките от доклада за резултатите от извършената проверка от Окръжен съд – Кърджали;
* вземане на решение по отношение на гражданските и наказателните дела, които се разглеждат по време на съдебната ваканция на основание чл.329 от ЗСВ;
* обсъждане и приемане на промени в групите по видове дела, обособени в системата за случайно разпределение на делата, като е взето решение за отпадане по наказателните дела на групата „дежурство-наказателни“ и създаване на две нови групи „споразумения“ и „наказателни дела от частен характер“;
* вземане на решение за създаване на три нови групи при видовете граждански дела, обособени в системата за случайно разпределение на делата, а именно – „Делба“, „Други искове по Семейния кодекс – отношения между родители и деца, изменение на мерки относно упражняване на родителски права, лични отношения с близки и други“, „Вещни искове и искания за разпределяне на ползването на съсобствена вещ“;
* разясняване на изготвените минимални стандарти и унифициране процедури за предоставяне на правна помощ /съдебна фаза/ и ясни критерии и подходи при допускане на правна помощ /съдебна фаза/ за лица по чл.22 от ЗПП, в т.ч. и за лица от уязвими групи и разработване на механизъм за служебно събиране на информация за социалния статус на правоимащите лица;
* реда за разпределение на стажант-юристите и практикант-юристите.

**10.**Провеждане на периодични срещи на административния ръководител с магистратите, разглеждащи граждански дела, като на тях се обсъдиха промените в нормативната уредба, текущи въпроси и проблеми, свързани с правораздавателната дейност в съда, и се изразиха становища по отношение на:

* обобщаване на практиката на съдии, разглеждащи граждански дела, по следните въпроси: следи ли заповедният съд за неравноправни и нищожни договорни клаузи и може ли да откаже да издаде заповед за изпълнение на основание чл.411, ал.2, т.2 от ГПК при такива хипотези; влязлата в сила заповед за изпълнение поради неподадено възражение от длъжника прекъсва ли погасителна давност, и ако да, от кой момент;
* становище от съдиите, разглеждащи граждански дела, касаещо подведомствеността на заповедните производства, както и останалите въпроси, направени в Доклада относно целите и обхвата на предложения за реформи в заповедното производство в България /писмо 1971/21.11.2019 година/;
* становище от съдиите, разглеждащи граждански дела, по следните въпроси: каква проверка извършват по делата по чл.417 от ГПК; събират ли доказателства за неравноправни клаузи в потребителските контракти по тези дела; кога се спира незабавното изпълнение по делата по чл.417 от ГПК.

**11.**През 2019 година са проведени събрания на всички съдии и служители в съда по следните въпроси:

- вземане на решение за създаване на централизиран фонд СБКО за отпускане на помощи на магистрати и служители за 2019 г. с източник за набиране на средства, отчисленията в размер на 0,1% от средствата за СБКО, начислявани върху средствата за основна работна заплата в органите на съдебната власт, да̀ли съгласие за създаването на фонда, както и за реда и начина на разходване на средствата от фонд „СБКО“ на Районен съд – Кърджали;

- представяне и обсъждане на доклада на и.ф.председател за дейността на Районен съд – Кърджали, в съответствие с разпоредбите на чл. 79, ал.2, т. 6 от Закона за съдебната власт.

- одобрение на съдиите и съдебните секретари по отношение предложение за създаване и внедряване в съдебната система на софтуер за диктовка и автоматично конвертиране на гласов запис в текст, известен още като „voice-to-text“.

**12.**След встъпването си в длъжност новият административен ръководител проведе срещи и индивидуални разговори с всички служби и съдебни служители за създаване на по-добра организация и ефективност на работата, както и да се подобри климатът в съда.

**13.**По инициатива на председателя на съда, се проведоха срещи с директора на ОД на МВР – Кърджали и началника на РУ - Кърджали, както и периодични срещи с Районна прокуратура – Кърджали, на които се обсъдиха констатирани проблеми при воденето на наказателни производства.

**14.**Бяха проведени и две срещи с административния ръководител на Административен съд – Кърджали, като на едната присъстваха и наказателните съдии при Районен съд – Кърджали.

**15.**През 2019 година беше въведенасистема на уведомяване чрез „LAN месинджър“, чрез която всички заповеди на административния ръководител във връзка с дейността на съда, вътрешни правила, графици за дежурства и друга информация се свеждат веднага до знанието на съдиите и съдебните служители.

**16.**Със заповед на административния ръководител бяха обособени три наказателни и три граждански състави, които включват съдия, съдебен секретар и съдебен деловодител.

**17.**Бяха актуализирани правилата и процедурите, свързани с Правилника за вътрешния трудов ред, вътрешните правила за работата на съдебните заседатели.

**18.**Въведени са и действат правила за проверка и документиране на действително постъпилите по сметка на съда държавни такси, надвишаващи сумата от 50 лв.

**19.**Продължава преработването и актуализирането на вътрешните правила за осигуряване на условия за законосъобразно протичане на дейностите в съда съгласно ЗФУКПС.

**20.**Съгласно чл. 68, ал.1 от ПАС назначената постоянно действаща комисия извърши подбор на материалите, подлежащи на унищожаване и състави опис, който бе утвърден от административния ръководител на съда. Съставеният акт за унищожаване на неценни документи с изтекъл срок на съхранение бе одобрен от Държавна агенция “АРХИВИ” – „Териториален държавен архив” – град Кърджали.

**XVII. ЗАЯВЛЕНИЯ ЗА ДОСТЪП ДО ОБЩЕСТВЕНА**

**ИНФОРМАЦИЯ.**

През 2019 година са постъпили 8 броя заявления за достъп до обществена информация, които са описани в долната таблица:

|  |
| --- |
| **Брой заявления за достъп до обществена информация** |
| **Постъпили заявления** | **брой** | **Разрешен достъп** | **Отказ за достъп** | **Оставено без разглеждане** | **Основание, нормативна уредба** | **Уведомление** |
| **по чл.32 от ЗДОИ** | **по чл.33 от ЗДОИ** |
| **брой** | **брой** | **брой** | **брой** | **брой** |
| От граждани на Република България | 1 | 1 |  |  | чл.34 ЗДОИ |  |  |
| От журналисти |  |  |  |  |  |  |  |
| От юридически лица |  |  |  |  |  |  |  |
| От граждани и лица без гражданство |  |  |  |  |  |  |  |
| От неправи-телствени организации | 7 | 7 |  |  | чл.34 ЗДОИ |  |  |
| **общо** | **8** | **8** |  |  |  |  |  |

**XVIII. ИНИЦИАТИВИ НА СЪДА И УЧАСТИЕ В ОБУЧЕНИЯ**

**1.**Във връзка с провеждането на Дни на отворените врати в органите на съдебната власт Районен съд – Кърджали организира „Ден на отворените врати”, който се проведе на 19.04.2019 година и на който бяха поканени граждани и журналисти да посетят сградата на съда и да се запознаят с организацията на работа на съдиите и съдебните служители, със съдебните процедури, с работата и функциите на съдебните служби. Като част от тази инициатива беше обявен от ВСС и национален конкурс за ученическо есе на тема „Откровено за съдебната власт“. В него участваха учениците Атанас Ников и Жанета Ангелова от СУ „П.Р.Славейков“, които изготвиха и изпратиха своите есета, за което бяха наградени с мултифункционални слушалки.

През учебната 2018/2019 г. Районен съд – Кърджали участва за четвърта година в Образователната програма „Съдебна власт – информиран избор и гражданско доверие. Отворени съдилища и прокуратури“ с лекции на магистрати в СУ „П.Р.Славейков“ и ЕГ „Христо Ботев“ в град Кърджали. Общо обучените ученици са 261, като срещи и лекции с тях проведоха съдиите Здравка Запрянова, Дарина Байданова, Вергиния Еланчева и Невена Калинова. Със симулативен процес по избрана от учениците от СУ „П.Р.Славейков“ тема за държане на наркотици приключи проведената в Районен съд – Кърджали, заключителна среща във връзка с изпълнението на Образователната програма „Съдебна власт – информиран избор и гражданско доверие. Отворени съдилища и прокуратури“ за учебната 2018/2019 година. Ролите на всеки един от участниците в процеса бяха самостоятелно разпределени между учениците, които представиха наказателно дело от общ характер по действителен случай. Репетициите бяха проведени под ръководството на лекторите – съдиите по наказателно право и процес в Районен съд – Кърджали Здравка Запрянова и Вергиния Еланчева. Преди произнасянето на присъдата от съдебния състав, зрителите гласуваха „за“ и „против“ осъждането на подсъдимия и зададоха въпроси във връзка с преценката на събраните по делото доказателства. За активното си участие в Образователната програма всеки ученик получи удостоверение от Висшия съдебен съвет, а участниците в симулативния процес и подарък флаш-памет.

На 22.11.2019 година представител на Районен съд – Кърджали – съдия Дарина Байданова – наставник и лектор по Образователната програма взе участие в организирания от ВСС, съвместно с Германската фондация за международно правно сътрудничество /ИРЦ/, семинар на принципа „train-the-trainer“ на тема „Запознаване с правото и съдебната система – особен вид урок“ с лектор Улрике Шулц – бивш доцент във ФернУниверситет – Хаген, Правен факултет, Катедра по немско и европейско конституционно и административно право и международно право.

**2.**През 2019 година съдиите и съдебните служители в Районен съд – Кърджали, взеха участие в следните семинари:

|  |  |  |
| --- | --- | --- |
| **Тема, място, дата** | **Обучаваща организация** | **Участници** |
| 1. Електронно дистанционно обучение „Ползване на електронните ресурси на Европейската съдебна мрежа“ – 29.01.-19.02.2019 г. | НИПОперативна програма „Добро управление“ | Здравка Запрянова – съдияВергиния Еланчева - съдия |
| 2. Електронно дистанционно обучение „Умения за публично говорене“ – 12.02.2019 г. | НИПОперативна програма „Добро управление“ | Здравка Запрянова – съдия |
| 3. Регионално обучение „Стресоустойчивост и управление на времето“ – 29.03.2019 година, град Пловдив | НИПОперативна програма „Добро управление“Апелативен съд - Пловдив | Кремена Георгиева – съдебен деловодител |
| 4. Електронно дистанционно обучение „Промяна на вписаното основание за уволнение в трудовата книжка при незаконосъобразна заповед за прекратяване на ТПО“ – 08.-12.04.2019 г. | НИПОперативна програма „Добро управление“ | Невена Калинова - съдия |
| 5. Електронно дистанционно обучение „Европейски стандарти“ 15.04.-21.04.2019 година | НИПОперативна програма „Добро управление | Вергиния Еланчева - съдия |
| 6. Електронно дистанционно обучение „Вещноправни аспекти във връзка с урегулирането на недвижими имоти и кадастралното им заснемане“ – 01.04.-25.04.2019 г. | НИПОперативна програма „Добро управление“ | Невена Калинова - съдия |
| 7. Електронно дистанционно обучение „Отговорността на държавата за вреди, настъпили от нарушение правото на ЕС и ЗОДОВ – връзка, приложение и перспектива“ – 15.04.-25.04.2019 г. | НИПОперативна програма „Добро управление“ | Невена Калинова - съдия |
| 8. Електронно дистанционно обучение „Гражданско-правни аспекти на телесните увреждания“ – 13.05.-19.05.2019 г. | НИПОперативна програма „Добро управление“ | Невена Калинова - съдия |
| 9. Конференция „За ефективността на правосъдието“ – град Бургас, 31.05.2019 г. | Висш съдебен съвет | Здравка Запрянова – съдияНевена Калинова - съдия |
| 10. Двустранен обмен между Районен съд – Кърджали и Апелативен съд – Тракия, Комотини –10.06.-12.06.2019 г. | Европейска мрежа за съдебно обучение | Валентин Спасов – и.ф.председателЗдравка Запрянова – съдияВергиния Еланчева – съдияДарина Байданова – съдияНевена Калинова - съдия |
| 10. Регионално обучение „Практически проблеми при работата по наказателни дела във връзка с измененията в НПК и НК, обнародвани в ДВ, бр.7/22.01.2019 г.“ – 28.06.2019 г., гр.Пловдив | НИПОперативна програма „Добро управление“Апелативен съд - Пловдив | Здравка Запрянова – председател РСВергиния Еланчева - съдия |
| 11. Регионално обучение „Практически проблеми при работата по дела относно вещни спорове. Актуална практика на ВКС по този вид спорове.“ – 05.07.2019 г., гр.Пловдив | НИПОперативна програма „Добро управление“Апелативен съд - Пловдив | Мариана Гунчева - съдия |
| 12. Електронно дистанционно обучение „Вербална/невербална комуникация“ 1 – 08.10.2019  | НИПОперативна програма „Добро управление“ | Здравка Запрянова – председател РС |
| 13. Обучение „Добри практики: форми на комуникация, работа с медии. Състезателност и справедливост на наказателния процес при използване на доказателствени материали, получени при нарушаване на някои основни права, защитени от КЗПЧОС“, к.к.“Боровец“, считано от 18.10.2019 година до 20.10.2019 година | НИП | Здравка Запрянова – председател РС |
| 14. Обучение „Добри практики: форми на комуникация, работи с медии. Актуални проблеми по приложението на Закона за защита на потребителите при граждански и търговски спорове (защита на потребителите, неравноправни клаузи в потребителските договори). Преглед на актуалната съдебна практика“ – к.к.“Боровец“, 18.10.-20.10.2019 година | НИП | Дарина Байданова - съдияНевена Калинова - съдия |
| 15. Електронно дистанционно обучение „Разпоредително заседание по НПК“ – 15.10.-05.11.2019 г. | НИПОперативна програма „Добро управление“ | Вергиния Еланчева - съдия |
| 16. Електронно дистанционно обучение „Доказване и доказателствени средства в граждански процес – особености при събиране и преценка на доказателствата в първоинстанционното и въззивното производство“ – 28.10.-18.11.2019 г. | НИПОперативна програма „Добро управление“ | Невена Калинова - съдия |
| 17. Семинар „Запознаване с правото и съдебната система – особен вид урок“ – 22.11.2019 г., град София | ВССГерманска фондация за международно правно сътрудничество (ИРЦ) | Дарина Байданова - съдия |
| 18. Конференция с международно участие „Българското правосъдие за деца тридесет години след Конвенцията за правата на детето“ – гр.София, 28.11.-29.11.2019 г. | НИПФондация „Български център за нестопанско право“ Институт за държавата и правото към БАН Висш адвокатски съвет | Дарина Байданова - съдия |
| 19. Електронно дистанционно обучение „Престъпления против правосъдието – втора част, 11.11.-02.12.2019 г. | НИПОперативна програма „Добро управление“ | Здравка Запрянова – председател РС |
| 20. Електронно дистанционно обучение „Престъпления против правосъдието – втора част, 11.11.-02.12.2019 г. | НИПОперативна програма „Добро управление“ | Вергиния Еланчева - съдия |
| 21. Електронно дистанционно обучение „Особени правила за непълнолетни. Разпит на непълнолетни“ 12.11.-09.12.2019 г. | НИПОперативна програма „Добро управление“ | Вергиния Еланчева - съдия |
| 22. Електронно дистанционно обучение „Имуществени отношения между съпрузите. Нови моменти в правото на ЕС. Актуални проблеми, свързани със защита правата на децата и родителската отговорност. Производство по чл.127а СК“ – 15.11.06.12.2019 г. | НИПОперативна програма „Добро управление“ | Невена Калинова - съдия |
| 23. Електронно дистанционно обучение „Доклад и процесуални преклузии в първоинстанционното и въззивното производство. Процесуални аспекти на правото на задържане и на възражението за прихващане“ – 25.11.-16.12.2019 година | НИПОперативна програма „Добро управление“ | Невена Калинова - съдия |

**3.**В периода 10.06.-12.06.2019 година чрез Европейската мрежа за съдебно обучение бе проведен двустранен обмен между Районен съд – Кърджали и Апелативен съд – Тракия, Комотини, в който участваха магистратите Здравка Запрянова, Валентин Спасов, Дарина Байданова, Невена Калинова и Вергиния Еланчева. Целта на обмена беше да улесни контактите между съдебните органи, съдиите да се запознаят със съществуващите инструменти за съдебно сътрудничество, да се подпомогнат и ускорят националните съдебни процеси с международен елемент. Стремежът за подобряване качеството на работата, както и факта на членството на страната ни в Европейския съюз, а от там свободното движение на хора, стоки и капитали, води до нуждата от международно сътрудничество по различните видове дела, които разглежда Районен съд – Кърджали. Този обмен доведе опознаване от близо на процедурите и колегите ни от съседна Гърция.

**ЗАКЛЮЧЕНИЕ**

При осъществяването на своята дейност, съдиите и съдебните служители в Районен съд – Кърджали, се ръководят от принципите на законност, безпристрастност, отговорност, прозрачност, бързина, ефективност и лоялност, с цел утвърждаването и поддържането на позитивни и ползотворни условия за ефективна работа на компетентни и мотивирани магистрати и съдебни служители, достигането на качествена, прозрачна и достъпна съдебна дейност, насочена към отстояване авторитета и независимостта на съда, както и към повишаване на общественото доверие в работата на съдебната институция.

***ПРИЛОЖЕНИЕ:***

*1. Отчет за работата на Районен съд – Кърджали, за 2019 г.*

*2. Отчет по наказателните дела на Районен съд – Кърджали, за 2019г.*

*3. Отчет по гражданските дела на Районен съд – Кърджали, за 2019г.*

*4. Справка за дейността на съдиите в Районен съд – Кърджали, за 2019г. /граждански дела/.*

*5. Справка за дейността на съдиите в Районен съд – Кърджали, за 2019 г. /наказателни дела/.*

*6. Справка за резултати от обжалвани наказателни дела за 2019 година.*

*7. Справка за резултати от обжалвани граждански дела за 2019 година.*

*8. Отчет за дейността на държаните съдебни изпълнители в Районен съд – Кърджали, за 2019 г.*

*9. Отчет на съдиите по вписванията в Районен съд – Кърджали, за 2019 година.*

*10.* *Отчет по изпълнението на плана за действие на Районен съд – Кърджали, за 2019 година.*

 АДМИНИСТРАТИВЕН РЪКОВОДИТЕЛ –

 ПРЕДСЕДАТЕЛ НА РАЙОНЕН СЪД –

 КЪРДЖАЛИ:

 /З.ЗАПРЯНОВА/

30.01.2020 година

град Кърджали